url: =Anuamsa Nuntakna (Happy Life) :: ZOMI DAILY\nposted on 3 April 2015 at 12:46 am Lomkholna: Article, BobTuangpi\nMi khempeuh in nuamsa lungnuam in tawldam nuam ciat hi. Mite in a lungnop a nopsak lungkimna ding uh ahih naak leh a neihsa na manpha pente nangawn itsiitlo-in piakhia ngam uh hi. Ahizongin mihingte in a gulnopna lungkimna uh a susia thei nawngkaisak nate sem-in ngaihsun teitei zel hi. Tua ahih manin mite I lungnop lungkim nopsak theihna dingin I lungkimna hong susia hong guksak nate I kiim leh paam a thupiangte hong lungkimsak hong lungnuamsak ding nate thute tawh I nelhsiah ding kisam hi. Na nisim nuntakna ah lungdam kipahna tawh zingni suakkhawmin lungnop maitaina tawh zan na lupna na zuatnop leh anuai aa thu nam(23) tawh nungta kalsuan sawm lecin:\n(1) Na ngahnailoh na muhnailoh nate khat pepeuh hangin kisialkhol-in om laplap kei inla tu tadih a nasep ding omte lawptak lungkimtakin sem inla na ngahnailoh nate asawtlo-in ngah ding cih upna tawh nasep ding omte sem masa in!\n(2) Ngalkhaat bangin nang bek tangtat kenla na lungsim sungah na ngaihsut thuakna(feeling) na ki maingappih na it na lawm na gualte’ kiangah pulaak suungkhia in!\n(3) Nang leh nang midangte tawh ki tawiteh thapai kei in! Tua bang na hih leh leitung tulvei a kilumlet zongin na lungkim ngeilo ding hi. Nangma kivakna(talent) leh na uuknate sem inla na muibut tetek nading hanciam zaw in. Leitungah nang bang mihing nang bek mah om cih phawk in!\n(4) Mi mawhlo khat amawhna ding zong, a cih bangin a tawntungin mite’ kicinlohna hoihlohna bebek mu-in gensiat sawm kei in. Nang zong tua na mawhsak det keii mite’ lakah mihing khat na hihna mangngilh ngei kei in. Nang zong a kicingkimlo thaneemna anei na hih mah bangin mite zong kisapna khatciat anei leitung vanpi nuai ah a nungta mihing mah hitek uh hi.\n(5) A beisa hunah na thangpaihna na hehna na dahnate ngaihsun in thaksuah kikkik kei in. Na lungsim hong nasak mite’ maisak inla lungsim thak tawh na zingnithak kalsuan in. Nang leh nang kimaisak sawm in. Tua bang hilo-in a beisa thute tawh na ki buanbuan leh ui cithakvei cituinuhsak tawh kibang lel ding hiteh!\n(6) Mun khempeuhah mite’ thusimna pibawl ding ut lua kei in. Tua bang lungtang na vom laiteng na lungkim ngeilo ding hi. Nang leh nang kimuanna(self-confidence) nei inla hangsan in mainawt zaw in. Hong lungkimsak nate sem in.\n(7) Na matutlohna na guallelhna ah mi khat pepeuh hang hi, ci-in paulap zonsawm kei in. Nang’ lawhsapna pen nangma hang mah hi. Nasep ding a kilawm pen in na ngimna tupna na tun nangin lamlak(roadmap) koih aa tua zui-in na kung(goal) ah na taiding hizaw hi.\n(8) Nasepkhialh nate’ hangin nang leh nang kimawhsak ki zahpih kei kenla na khialhna panin pilna ngah sawm zaw inla na hun mawk beisak nawn kei in.\n(9) Gamtat luheek hoihlohna ah ki veivei bualbual nawn kenla pusuak khia in. Nang hong nuamsasak gamtathoih ah zongsat sawm ta in.\n(10) Na hun manphate Facebook, Gtalk chatting , TV leh Internet peuh tawh mawk beisak thapai kei in. Tuate sangin na nuntakna ah a thukzaw khiatna nei nasep khat sem in.\n(11) Mite’ omsak gamtat luheeksak hoihsak dan bek zui-in a gamtang khuasa na hih leh na nuamsa ngei kei ding hi. Nang’ nopsak dan tawh na gamtat khuasak ciang bekin na lungkim bek ding hi. Nangma khuasak dan(life style) tawh na kalsuan tak teh na nuntakna ah khiatna a thukzaw na muding aa nuam nasa mahmah ding hi.\n(12) Nasep ding khat pepeuh a hun khinto sotto denkeii kei in. Nuntak hun tom mahmah hi. Na ngah hun manpha sunsun khiatna neitakin zanghsiam in.\n(13) Na mailam thu ding lungkham ngaihsun lunghimawhval lua zel kei in. Na lungsim siangsak zangsak in. Nang leh nang vangik ki guanguan kei in. Tua bang hi lecin na nuntakna ah nuntakna ii nopsakna na ngah ding hi. Nuntak hun tomlua hi. Lungkhamna tawh zingnisuakin khuisa kawmsa aa na lupna na zuat det keii ding na hun pammaih lua hi.\n(14) Ka sepnop ka uuk semkha keng ci’n phunphun ciakciak kei in. Nang’ uuk nang’kivak nangmah in suakta tak teltheihna (free choice) leitung in hong pia hilo hiam? Na ut nasepnop telkhial kenla na matut dong semsuak in!\n(15) Mi citing nang’ deihdanin seeksawm zenzen kei in. Mi khempeuh in amau mun tekah thupi uh hi. Midangte’ hihtheih siamna(quality) zahtak inla muang in!\n(16) Mi khempeuh sang’n a theizaw hi’ng cih lungsim paaikhia in. Ki theisakin om laplap pau lualua se dah in. Leitung mihing billion(7) lakah nang zong khat hi ciuciau lel ha hih lam kiphawk in. Nang sang’n athei asiamzaw mipil misiam na theih ngeiloh na muhban loh adil aha om hi cih ngaihsun zel veteh! Mi khempeuh in kivakna khat tek nei ciat uh hi. Midangte zahtak inla mite tawh kipawl theih siamna(team spirit) nei zaw in. Ki niamkhiat inla mite’ maingap ittheih dingin omsiam in.\n(17) Mun khempeuh ah ngah masak ding bebek ngaihsun kei in! Bang hang hiam cih leh piak masaklo-in kingah masalo(give and take) cih om hi. Mite tungah na hoih na sep leh mite in zongh nang’ tungah na hoih hong bawl ding uh hi.\n(18) Khawlhpih hoihlo peel in, a cih mah bangin na hoihna a tamzawte mulo-in na kicinlohna neucik bek a muthei citciat deuhse mite peel inla nang tha hong pia na thupitna sunsun hong ciaptehsak hong itte lakah tualbual in. Tua hileh amaute’ thapiakna bek tawh na lungsim hangsanin na mailam thu ding kihtalo na lungnuam ding hi.\n(19) Mi’ cih khempeuh “aw leh” ci pahpah kei inla selhuai ahih leh selpah inla maitang zahtakna bek tawh na kizawhlohpi mangpahpah kei zaw in. Tua in nang leh nang thupi na kisakna hi a, ahizongin awdam tawh na manzawhlohna thu kiciantakin genpah in.\n(20) Min thannop luat man leh gualtungtuannopna tawh thutanglo(thumaanlo) tawh mi dem kei in. Thutang tak leh thumaan tak tawh a hanciam a citak mite adingin a kilawm a kituak mun leitung in piazo lua mahmah hi.\n(21) Hun tawh kizui-in apiang van thakthakte leh thuthak pilna siamna thakte na zat ding na sin ding lau kei in.\n(22) Sunmang bek mah a man thapai lel mawk (idealist) hi kenla na sunmangte sepkhiatna tawh a lakkhia (realist) hih sawm in.\n(23) Leitung pen mihangsan(hero)te’ gam hi a, mi meidawite in mun ngahzolo hi. Hangsan in! Na lungsim sungah na ngaihsut bangin a pualamah khuadak pusuak lecin leitung tua zahin lauhuai zenzen lo hi.\n*** Atung aa thu (23) tawh na nisim nuntakna na kalsuan leh leitung in nang hong zolo ding hi. Nang mah pen\nleitung azo nu/pa na hiding hi. Na kiim na paam thupiang leh mite tungah kinga ki uksak kenla nangmah in na kiim na paam leh leitung khel nu/pa hita in!(Do not let your circumstances control, you change your circumstances). Nang mah in hih thei hi teh!(You can do it). Na khempeuh nangma khentat(teel) ahi hi. Happiness is a choice!!!\n***2013 kum ,Ciimnuai Magazine aa kagelh online lawmte ading kong suahsakkik hi.\nPrevious: Tulaai Leitung Thuthang Tuamtuam Updates April 2, 2015\nNext: Dahna Pulakna: Lia Niang Sian It (kum 7)


timestamp: atn

url: =Titanic tembawpi ~ Tdkhen :: ZOMI DAILY\nposted on 3 March 2020 at 8:59 pm Lomkholna: Article, Tdkhen\nKum 1912, April 25 ni-in Atlantic tuipi sungah, a tuang mi(passenger) 1513 teng tawh a tumcip ta hi. Titanic tembawpi a taihatna pen naikhat sungin knok 20(tai 25) hat-in a tai mua-mua hi. Niangtui-sai, an sai, ettheih tuamtuam, kimawlna tuamtuam, cimphawng ding tampi om a, passengerte lungmuang takin a om zihziah uh hi.\nA zingciang Nipi ni ding hong hita a, khua zong vot lua mahmah ahihmanin Tembaw hatna naikhatin knok 22 in khanto-in a tai mua-mua mai hi. Zan 11:00 ciangin Tembaw hong kilok geih hi. Vukkhalpi khat a palkha na hita hi. Sia-lua lawmlawm lo ahihmanin a kilang-thamin kithei lo hi.\nTembaw nasemte in tua thu a theih ciangin passenger khempeuh tualpi-ah pusuak sak hi. Tua tembaw in kigalginna-in mi 50 ta-bang a pua zo 16 a keng hi. Tua sunga a khakkhiat dingun naupang leh naupaaite a tentuahtuah ta uh hi. Tembaw ukpipa Captain Smith zong Wireless khan sungah hong tai cintengin, Wireless pa’ kiangah, “Manlang takin Atlantic tuipi tung khempeuh-ah patau kona ging sak in” a ci samsam hi.\nTua thu a kizak ciangin tembaw khempeuh Titanic omna lamah hong delh naunau uh hi. Tuate lak panin, kumpinu in Titanic a huh dingin a bawl’, Titanic’ nau’nu a cih Olympic a cih pen hong hat penpen-a, naikhatin knot 24 hat-in hong delh vangvang hi. Ahizongin a U Titanic mu man lo hi. Tai 400 hong tung man bek hi.\nTua khit deuh London thu kisakna Daily Express in a gen dan-in, “Vukkhal a nawk’khak manin Titanic kisia! Leitunga tembaw lianpen in siatna tuak! Tumcip taktak mah a hiam?” Cih thulu in zangin news a suahkhia hi.\nKum 73 khit Sept 6,1985 in Daily Express in, “Vanluite a zong a kaikhawmkik pawl in Titanic tumkhinsa Atlantic tuipi taw Ft 13000-a om kimu kik hi” ci hi. Tuipi taw tai 2 leh a lang athuk, mi 1513 te laktoh kik ding thu a kikup laitakin, mi tampi mah in a om nasa mun mah-ah a om hithiat ding a utzaw uh hi. Tua mite’ lakah Titanic tembawpi kiat-a na lamdang a piang a mu khat a om hi.\nTua tuahsiatpi laitakin a mah pen kum 8 a pha numeino khat hi-a, a min pen, Mrs Winifred Van Togerloo ahi hi. Amah pen naupang kihotkhiatna tunga kihel thei ahi hi. Tua thu a kikup ni, Oct 6, 1985 in amah zong a kihel hi. A nalamdang muh a genna ah, “Tembawpi kisiat laitakin mikhat, vanthemte khat tungah hong kilawn kawikawi-a, ‘Jesu na nei nai hiam, Jesu na nei nai hiam’ ci-in tuitunga a laamlaite’ kiangah a kihot kawikawi hi. A sawtna teh amah zong koi lam tung hiam thei nawn keng” a ci hi.\nHih tembawpi(Titanic) tawh kisai a kigenna om kawikawi…Khristian ENCYCLOPAEDIA sungah, tua tembaw vanthem tungah tuanga a awng’kawikawipa pen Scotland mi Pasian thuhilh minthang Rev. John Harper hi kici hi. Tua pa’ kikona a za kha, kihutkhiatna tungah a kikha, naupang suaktate’ laka khat in lamdang salua-in, tua kikona a zak ciangin a piangthak hi. Tua zawh a sawt loin kiko-pa kimu nawn lo hi. Tua piangthakpa pen Philpot Tabernacle Hamilton ahi hi, ci-in page 382 na-ah kigelh hi.\n**Tu laitak mahmahin zong Titanic tembawpi tunga tuang mah bang i hi hi. Na pumpi Titanic in bang phul’ kha ding na thei khol kei hi. Na lamet mahmah laitak, na lungmuan mahmah laitak, na kiguankhual mahmah laitak, a bul na patphat mahmah laitak, na tupna na tun dekdek laitak, kuama’ nuntakna na phawkloh laitakin na nuntakna in vuukzawlpi na taih kha thei hi.\nNa lungmuang hiam, na khamuang hiam, sihna tuipi hong lian khaleh, bang na ciding hiam? Na piangthak nai hiam? Vangam na tun ding na kitel nai hiam? Nungak 10 te bangin namgimtui(Kha Siangtho)na sungah na neih lam na thei hiam? Tua bang theihtheihna na neih keileh a hun lai-in namgimtui zuakte(Lungdamna thu=Gupna thugente)kiangah a man piak kul lo-in va lei in. Nungak 10 lakah 5 pilin, 5 hai hi ci hi. Nang a koi lamah na om zaw hiam? Tu laitaka eite’ aadingin hong genkholh sakna ahi hi.\nNungak 10 te in i Biakna, i Pawlpi genna hi a, meivak bung, meivakbu’ bang ahi hi. A pil nungak 5 te in meivak bung sunga namgimtui(Kha Siangtho) neite ahi hi. Tua pen i biakna a thuthuk’na, i biakna zungpi, tua Biakna tua Pawlpi neipa Jesu ahi hi. Biakna, Pawlpi a neipa Jesu a neite nungakpil 5 te ahi hi. Biakna, Pawlpi sungah i om’hangin Jesu kineilo thei cihna hi. Tuate pen nungak hai 5 te hiding hi.\nBangtan biakna na zui khin zongin, bangzahin biakna na hahkat zongin, bangzahin Pasian’nasem lawhcing na hita zongin na sungah namgimtui(Jesu) om leh omlo na tel’keileh lunghihmawh huai teh! Namgimtui(Jesu) a neite in thei a, a theilote a neilo hipah hi.\nJesu bek hi lampi, Jesu bek hi nangaa’ dinga hong si! Jesu bek hi biakna guipi, Jesu na neih keileh bang Biakna, bang Pawlpi-ah na om zongin gui leh zaam a neilo hiziau teh…Jesu na neihleh na Biakna, na Pawlpi pen nangaa’ dingin a man nei hipan ding hi. I biakna a thuthukna in Jesu hi. I biakinn sungte Jesu’ sisan gim a namh keileh i biakpiaknate Pasian in namtui a sa tuan ding hiam? Ei’aadingin man nei tuanlo ding hi.\nTua ban-ah, na zin na vahnate ah Pasian’mite tawh kithuah den kha lo ding cin a, biakinnte a om’lohna mun zong na hi kha ding hi. Nang bek om in, gamdai na kisa kha ding hi. Nangbek omlo hiteh, nang’ na theihloh hangin nang’ theihma-a hong thei khat na om hi. Na zakkhak loh man bek hi a, amah in ‘Lawm’ hong ciden den hi.(John 15:15-16). Na dawntheih ma sung amah in nang hong zuizui den ahi hi. Amah’n hong zuihzuihna hangin na dau zong a paipai hithei lai hi teh!\nAhi zongin ama’ aw na zak ding a deih manin, na muh na etet-te leh na ngaihngaih a ging na zaknopte hong off sak phot thei ding hi. I lawm, i it mahmah khat in hong phawk tuan kei henla hileh, i kihil’nop teitei hong bang ding hi. Tua sese sangin thupha hong piakpiak sung mahin amah zuan mai in. Na thuphate a zahnih-in hong pung ding hi. Nang na kha a muang lai ding hi. Sih kihtak keeina na nei nawn kei ding hi. Hunsia hong tung mah lezong, a sia-no bekkhat tung tawnin mite na khamuan thei lai ding hi. Hih in Titanic tembaw vai’ ahi hi. “Topa in thupha hong pia hen!” Tdkhen\nPrevious: A kimu nailo Lia Cing Sian Zuun (Missing Person alert)\nNext: Innkuan ading kua thupizaw ~ Lian Tuang\nA 2 veina Zosuan Tuailai Khawmpi Neih Ding Zaksakna\nKua si leh ut na hiam? ~ Zomi Quavadis


url: =Zomite Khantoh nading ~ Rev. Gin Khan Nang :: ZOMI DAILY\nposted on 28 December 2015 at 10:59 am Lomkholna: Article, Ginkhannang\nZomite koicih leng khangto thei ding hiam cih thu tulai teng ka lungsimah hong om den ahih manin hih lai-ah kikup dingin kong gelh hi. Mizogam tangthu i sim ciangin Mizogam a omte pen Lusei, Hmar, Paite, Ralte, Pawi, Khawhring, Lakher, Hrangkhol, leh Tuikuk (Bru) cih bang hi. Hih sung panin Pawi, Mara leh Chakmate in Autonomous Disctrict Council nei zo hi.\nHmar in zong tu-in Sinlung Development Council ci-in kivaihawmna nei in khantohna ding na sem uh hi. Mizogam minam omte sung panin ei Zomi (Paite) pen a hamsia pen a gualnek lo pen ihi hi. I lawmte in India kumpi tung panin amau gam sung khantohna ding sum (budget) nei uh a, a deih bangun zeek ta uh hi.\nTua in India kumpi sum bawm sawk thei cihna hi. Tuate tu-in nakpi takin khangto ta uh hi. Lawngtlai leh Mamit district khantohna nasepna dingin India kumpi panin Lakh 30 tuak ngah uh a, tu-in khantohna ding nasep kipan ta uh hi. Mite in kumpi sum tawh na a sep ziahziah laitakin ei mite bangci dan I hi hiam ci-in ka ngaihsun thei zel hi.\nEi Zomite omna Sialkal tang dunga omte in District Council zong gina takin kingen ngei lo hi. Kumpi sum bawm kisawk ban nai lo ahih manin i khantohna ding pen gamla mahmah lai hi. Ui in a pute saguh bawk iiplahin a et giaugiau bangin ei zong a kiim panin a en giaugiau ciang bek hi mawk hang ci-in ka ngaihsun hi.\nTua ahih manin i khantoh theihna dingin laisiamna pilna i neih ding kisam hi. Tua dingin a bul pan pat kul hi. Mizogam sanginnte hoih nawn lo ahih manin English Medium bek kidelh ta hi. A diakin eimi khuate-ah Sanginn kingak nading tak om mel lo hi. Tan 10 hoih takin zawh theihna dingin laihilhna gina nawn lo hi.\nHih bang sung panin Doctor, Engineering, Commerce, Agriculture, Vety. Doctor, Management lam leh Computer Engineering sin thei ding hong piangzo peuhmah ding hiam ka c i hi. Shillongah NEIGRIMS Zato innpi a Doctor sin ding, IIM a Management sin ding, NEHU a Ph.D. sin thei ding cik ciangin hong khangkhia tam ci-in ka gal-et hi. Hihte a sin thei dingin Tan 10 leh Tan 12 Science ahih kei leh 80% bang mat muzo ding kisam hi.\nKhangno laisiam IAS cing thei ding cik ciangin i nei tam cih ngaihsun tek dih ni. Bang hang hiam cih leh a bul panin hoih taka kipantote mah in a ban zo zaw uh hi. Khatvei Aizawl a om Nu Hauvi (Pa Nang Khan Cin’ zi) in hong gen khat pen Vapar English Medium School kiphiat pen poi mahmah hi. A sang naupang khat Aizawlah ka kahsak uh leh siam sa mahmah uh hi ci-in hong gen ngei hi.\nVapar English Medium a kahte leh Aizawl English Medium School a kahte kibang cih nopna hi a, neu het lo hi. Tua ahih manin hih English Medium pana a khangkhiate tungah lametna i koih ding hi. Tuate hong khangto leh mi tungah hong leng zo dingin tawsawn ding kisam ding hi. Laipilna pen hahkatna leh hanciamna tawh a kingah hi zaw hi. Tu lai taka Mizogam pana unau thum IAS a suakte i thei uh hiam?\nPu Lalthara in 1975 kumin IAS zo a, tu-in Nagalandahsem hi. A nau La lsawta in 1981 kumin IAS zoin tu-in West Bengalah sem a, a naupang pen uh Lalnunmawia in 1987 kumin IAS zoin tu-in Gujaratah sem hi. A sanggam numei khat neih uh tu-in Mizoram University-ah Education departmentah a lian pen (Reader & Head of department) sem hi. Amau unau pen Rei-ek khua hi a, a pa un sihsan baihin, a nu makaihna tawh khangkhia uh hi.\nPu Lalthara in Tan sawm Aizawl St. Paul pan a zawh ciangin Shillongah zom a, sunin nasemin zanin sangkahin haksapi takin na paito hi. A naupa in Tan 10 a zawh ciangin sam sukin a unau-un sunin sum thalawhin zanin sangkah uh hi. Hih banga a hanicamna uh hangin tu-in lawhcing takin a unau thumun IAS suak uh hi. Mizogam bek hi lo, India bupah unau thum IAS a suak om nai lo hi kici hi.\nHihte unau zong sum nei a sangkah hi lo hi, hanciamna hanga kah ahi uh hi. Zomite in zong laisiamna mah tawh mi i bat zawh kei leh lampi dang om lo hi. Mite deihsakna kingah lo, mite neih bang kinei zo lo, mite silh bang kisilh zo lo hi. Ahi zongin hanciamna i neih nak leh lawhcing ding a, khangto ding hi hang. Eimi sungah IAS khat leh nih beek i om\nhun ding ngaklah huai mahmah hi.\nTan 10, 12, BA zo a sepna a nei lote in Staff Selection Commission (SSC) saina nuai-ah nasepna tuamtuam kihong om a, tuate exam ding hi. UDC, Assistant, Inspector, Bank Officer, cih bang a tuamtuam ngah theih hi. Exam pen kum simin nei uh a, a hun leh a mun ding tadensa panin muh theih hi. Employment News leh News paper sim hahkat lehang tuate panin kingah thei den hi.\nBank Clerk sem ding zong kizong den hi. Laisiam, lungsim neite adingin hih theih ding tampi tak om a, tuate ngah theihna ding hanciam ding hi. Tu-in Aizawlah Youth Commission in zum nei ta uh a, nasepna awng leh training theih ding tuamtuam pulak khia den uh hi. Youth Commission zum zong phak mun hoih ding hi.\nTua banah sangkah lo, Tan 10 zo ahi zongin tangval khanglai peuhmah in ahi thei ciangah galkap beek lut sawm ding hi. Tu hun ciangin galkapte in zong a tawm pen kha khatin Rs.10,000 sang ta uh hi. Lai siamte adingin hoih sem hi. Galkap a tam theithei lut sawm ding hi. Galkap a lutte in zong pensen dong sep hamtang ding hi. Galkap pensente in Shillongah om ding hi.\nTu laitaka Shillong ZBC Pawlpi mi a tamzaw pen galkap pensen leh a sem lai ahi uh hi. Galkapte in zi nei-in ta a neih uh cianginShillongah koih dinga, sangkahsak ding hi. A pensen uh ciangin galkap luite inSecurity guard kici (kongcing) na sem thei hi. Security guard dingin galkap luitebek deih zaw lai uh hi.\nNasepna ding tam mahmah hi. Nasepna ngah kik uh a, khasum leh pensen tawh innkuanpihte vak zo mahmah uh hi. Kim khatte a niam zaw deuh galkap mah lut kik uh a, pensen ngah kik thei lai uh hi. Tua ahih manin galkap nasep tung tawnin zong Zomite in khantohna lampi kimu thei ka cih nopna ahi hi. Galkap sem a pensen lo a tawp, ahih kei leh pensen cianga singtang khua-ah om kik cihte pen lungsim nei lote vai ahi hi. Khantoh vai lo hi. Mi tawh kibat i ut a, mi phak isawm leh galkap beek lut hamtang ding hi.\nAthumna-ah nungak sangkah Tan 10, 12 a zote peuhmah in a ban a zom lote in Nurse beek sin hamtang ding hi. Tu lai-in India gam bek hi lo, leitung bupah nurse leh Doctor kisam mahmah hi. Nasepna muh baih pen hi. Pasal in zong nurse sin theih hi. Nurse banah Pharmacy lam, lungno et lam (laboratory) zong hoih mahmah hi. Pharmacy pen zatui bawl leh a gawm sinna lam hi.\nLaboratory pen set tawh lungno natna hik etna lam hi. Hih bangin a nam tuamtuam om a, i lunglutna khat peuh sin lehang nekmuhna cing vive ahi hi. Tan 10 khawng zo a singtang lo khawh ding hi lo hi. Pasal mawk neih pah ding hi lo hi. Nurse sin theihna ding tampi tak om hi. Aizawl banah Shillongah zong om a, Gauhati leh mun dang India gamah sin theihna tam mahmah hi.\nA tawpna dingin eimi sungah nasep lam kimakaihna (career guidance) lim gen ding kisam ka sa hi. Sin theih bawl theih tampi om a, tuate i theih loh manin singtangah khua phawk loin kimawk om hi. Siamna khat teitei neih sawm ding hi. Motor hawl bek ahi zongin, nekzonna ding kimakaih kul kasa hi.\nIndia gam pen tuhun ciangin khangto mahmah ta a, technology kici computer lamah leitung bupah minthang mahmahin sumleh paii (economy) lamah khang mahmah hi ci-in leitungbup in a et laitak uh ahi hi. Computer loin na kisem thei nawn lo hi. Tu-in singtang dawn nangawnah Mobile Phone kizang ta hi. Tua ahih manin hih khantohna sungah ei Zomite zong a kidiah zo dingin hanciam ding hoih kasa hi.\nPrevious: Zomite Khantoh Nading Thubulpi ~ Tungg Thang\nNext: Political Science ngah Lungdampihna ~ Thawn Tuang\nBangladesh Factory meikang hangin mi 23 si, 70 val liam ~ ZD


url: =Ben Fortson nuntakna kiukhat pan thalakna ~ Dong Mung :: ZOMI DAILY\nposted on 21 August 2016 at 8:37 am UTC+9:30 Lomkholna: Dongmung, News\nKum 24 a phakin Van (motor) tawh sing a puak sawm leh gamtang khialkha in a singtum in sukha a, tua ciangin a kawng nuai lam teng zaw ahih manin siavuan (doctor) ten a khete gel tansak uh hi.\nKamsia kisa leh khasia kisa mahmah a, kum bang tan hiam khat hun a zat khit ciangin hong kingaihsun pha kik hi.\nTua ciangin nuihmai dan, kamsiam dan, omdansiam cihte hong kisin hi. Tua banah laisim hong hahkat lai hi. Tuateng bek hilo-in tumging leh adangdangte zong hong sin beh a, tua khit ciangin gamvai/gamthu lamsang (politics) ah hong lut hi.\nA tutphah pei nei (wheelchair) pi mah tawh thu dotna leh dawnnnate khawng kisin a, thugen khawng hong kisin in, a tawpna ah Georgia State adingin Secretary of State kum 33 val sung hong sem hi.\n~ I nuntakna sungah i tunga hong tung i tuah thu leh la tuamtuamte hangin kamsia leh tuahsia kisa-in hun saupi i beisak kha thei hi. Tua a beisa thute hangin lungkia thanemin na om zongin kila kik thei nawn lo ahih manin a beisate sialsial nawn loin ngaihsutna thak geelna thak tawh kalsuan ta ni!!\n~ I sum i pai, i pil i siam, i neih i lam kicing loin tutphah pei nei (wheelchair) bek tawh nungta kalsuan tawh kibang kha ding hi hang! Ahi zongin tuate sung panin nuihmai dan, kamsiam dan, pau dan ham dan kisin in, kalsuan toto leng nikhat ni ciang ei ading gualzawh tokhom ah i tu ding hi.\n~ Tu ni-in na khut na khe bangmah ci loin gamtang thei in, thahat mahmah na hihmanin na kisap thupi pen in tupna kician tawh kalsuanna ahi hi. Tupna nei in la hanciamna tawh kalsuan in gualzawhna nang ading hi.\nA kaikhawm – Dong Mung\nPrevious: Turkey gamsung Mopawi bawlna ah Bomb kitam, mi 22 si, 94 liam\nNext: Kong Kawciik ~ Sia Francis Kham


url: =Tulaai Leitung Thuthang Tuamtuam Updates July 6, 2016 :: ZOMI DAILY\nposted on 7 July 2016 at 8:22 am Lomkholna: Khawmpau, Myanmar, News, World, Zomi\n• Zomi Innkuan USA makaihna tawh Kum-2 halta a kibawl Zomi Khawmpi USA 2016 Nashville Khuapi ah June 30-July 2 Sung thupi tak in in kibawl a Idol, Miss cih te leh Forum tuamtuam, Tukpeeng kidemna, Concert cih bang in nasiatak in kibawl hi. Tuaban Zomi Innkuan USA Kumcin Meeting zong thupi tak a in kinei a, Zomi te maailam ding tampi kikupna kinei hi. Zomi sung ah abuai pih thei zel ahi Zomi leh Chin kikaal Zomi in bangtan huam cihte zong Zomi Forum sung ah nasiatak in kikupna kinei a, Kipawlna tuamtuam tekpan in Iminam min Zomi ahihna leh Zomi in Zomi hing akiciteng mah huamphot a Zomi akicinuam naailo Zomi te zong ongkicih nop nading un mapang ding cihtawh thukimna neitek uhhi.ZIUSA\n• Pyidawtha Khuakhung lam Tazakong veng ah Voksi bekbek July 6, 2016 niciang 500 vaalkhin a Pyidawtha khuasung bangzah si cih kisimzonaai lo ci hi. Atom in Kawlzaang kuamteng ah Vokpul tung cihna ahihi. Phydawtha\n• 21st Panglong tawh kisai in Kawlgambup Level vaaihawm khawmding in Minam Party mintawh Chin State pan ZCD pan Pu Za Mung kiseh a, Minam Party mintawh Chin State mintawh ZCD bek ihihna tawh thupi khualtak in bangbang ahizong in bangthu ivasungdiam cih Chin State Level ah ZCD Khangno te makaai in July 3,2016 Nipan nasiatak in kikupna nei uha, July 22-23 sung Yangon khuapi sun gah ZCD Makaai in Party tuamtuam,Thautawi,CSO cihbang in samkhawm in kikuppihn anasiatak in neiding uhhi. ZCD\n• Mihing Zaleenna Khaktan North Gam thunei Zalain mi 22 leh Leikha Mangpipa Kim Jong Un te neelgawi leh khaktanding ciaptehna lak ah kihel hi ci in US State Department te in July 6, 2016 ni in taangkokhia uhhi. VOA\n• Afghanistan gam sung ah 2016 kumbeiciang US gaalkaap 9,800 aom lakpan 5,500 ah khiamsukding in geelna om himah leh muanhuai taktak nailolua ahihman in gaalkaap 8,400 kikoihsak laaiding ci in President Obama in July 6, 2016 ni in taangkokhia hi.VOA\n• US Secretary of State aseemluui lah ahi 2016 Kum Democratic Party pan President demding amaaitai lah ahi Hillary Clinton in Secretary of State aseplaai in ama aituam email anazatkhak natawh kisai in bangmah mawhna omlo a thukhenna thuaklo ding in July 5,2016 ni in FBI Director Mr James Comey in genkhia hi. Hih thutawh kisai in Republican Party te thukimlo uha, tecipanna ongneidih ve ci in Mr James Comey July 6, 2016 ni in sam uhhi.Clinton in ama aituam email 100 vaal nei nazang sim ci in genkhia uhhi. BBC\n• 2003 Kum Saddam Hussein makaih Iraq gam British ado natawh kisai in akancian pawl in Kikhial hi ci in mukhia ung ci in Makaaipi pa Sir John Chilcot in July 6, 2016 ni in genkhia hi. Saddam Hussein in Britain gam phinkeei cih hilo napin, vadosese cihte akipan Ahuntungnaailo pi in lawptak in vado saisai cih bangin mawhna tampi amuhkhiat ban ah hite hang in mipi 179 bang in anuntaakna uh beilawh cih mukhia uhhi. Tualaaitak a Prime Minister aseem ahi Tony Blair leh MP khempeuh tung ah mawhpuak om ci in Prime Minister David Cameron in genkhia hi. Prime Minister luu Tony Blair in zong kasepkhiat na aomkheempeuh Iraq doding cih khensatna simloh mawhmaaina ongpia un ci in kisiikna lianpi tawh July 6, 2016 ni in mipi tung thuumna neipah hi.CNN\n• Chindwin River dung kheempeuh ah nasiatak in tuikha khading ahihman kidawmding ci in Kawlgam Khuahunkan zumpi ten atangkokawmkaal Rakhaing gam sung nasiatak in tuikhang a Inn le lo te te tui in tuum in Phungzi sangte zong tui in tuum ahihman in mipi in gimna lianpi tuak uhhi. Tuaciangbek tawh phalo in lauhuai laaiding ci in kumpi lam ten gen uhhi.VOA\n• June kha 18 nipan kipan July 6, 2016 niciang India leh Pakistan gam ah tuikhanna hang in misi 70 pha a, Inn le lo 100 kiim tui in tum hi. Sen gam sung ah mi 200 vaal si in neihleh lam mun le mual kisiateng akituat ciang sumtang in $7billion sum uhhi. VOA\n• Syria gaalkaap te in Muslim biakna zuite Ni thupi zahtaakna lahna in July 6, 2016 @1AM pan July 8 zaankim ciang Nai 72 sung kuamah peuhmah tawh Syria gambup sung ah gaal kidolo photphot ding in July 6, 2016 ni in taangko khia uhhi.VOA\nPrevious: Sihding a patau lote\nNext: Sapnalai: Khangno le Tualsuak Media


url: =Chin or Zo? - TUNGZANG NEWS\nChin or Zo?\nChin maw Zomi cih mawk pen Kawlgam ah university sangkah ngei te in a kibat leh kibatloh naaktel pen dingin ka um hi. Kawlpau tawh i minam min Chin kici a ei pianpih pau tawh khiatsawm nonlo mite ading in Chin mi hi hang ci uh hi. Chin pen China tawh kibang to leuleu a, Sente bangin ei mite hiam na cikha den uh hi.\nZomi pen Kawlte i Chin a cih mite amau le amau akisapna uh ahih manin, minam it taktak khat adingin Zomi hi ing cih ding pen Chin mi hi ing cihsangin khauhpai zaw hi. Minam min pen ei pau tawh lawh ding mah thupi kisa zaw hi. Zumhuai lo hi ka cihna ahi hi.\nA tawpna ah, Chin a kici te'n gualzo ding maw, Zomi a kici te'n gualzo suak ding cih tawh kisai in, pilna, sumzon siamna le thutheihna in ong saito ding hi. Kuan zozaw ding cih tawh kisai in, a thumaan zo den, a citak mahmah den, a thukhualzo den, mipil le pilna a thupisak zo den le suahtakna(freedom) a thupi sak zoden zawzaw in gualzo suak ding hi. Zomi a kicite in zuau a gen leh zuau in a khap ong tawnkik ding a, Chin a kici mite in zuau a gen leh zong amau tung mah ah zuau in a khekhap ong tawn kik ding hi. Zuau in a khap ong tawn kik leh minsiat mindai na ong puak a, tua tawh kizui thuhoihlo pawlkhat in ong behlap in gual lelhna le kamsiatna tawh ma nawt kulta hi. Zuau genna in minam khat khangto sak henhan tawh kibang sakthei hi ta mahleh kiamsuk kik pah hi. Tua ciangciang pen enhuai hetlo hi. Khankhat khom teng cih thadah tuabang gualzawhna a kum 10 in zong kailo thei hi.\nAhi zongin, leitungah zuau gen minam omlo a, i lungsim thuthu ahi hi. Tua lungsim a uk pen nang leh kei i hih manin, zuauthu teelzaw ding maw thumaan tawh kalsuan sawm zaw ding cih tuni na khensat ding nang le kei pansan ahi hi. Gentehna: thumaan lo, ataktak a hilo thu khat tawh mi atul athen in refugee siauh in USA le gam minthang tuamtuam i tun hangin innkuan khamkhop tek bek mah kingah in ki minthang hiaulo a, i gualzawhna tangtoi mahmah hi. A thumaan le a taktak thukhat tawh mipil mahmah khat refugee ong suak demdan mawk leh tua case bekbek in gambuk kikhelsak zo in, tua nu tua pa' minam pen thupi kisa ciat ahih manin minthangin gualzo paisuak hi. UNHCR khawng tawh USA i lut ngeingai hangin leitung uk UNO in ong theihpih hi dektak lo a a tul athen in i lut hangin ong thusim tuanlo hi. Huhna akingah liamliam hi bek hi. Mipil, mi thumaan le mi citak khatbek ahih kei leh nih le thum tungtawn bekin UNO in na ongsem ding a, Kawlgam na ngawn ong kikhel henhan zopan ding hi zaw hi.\nChin maw Zo tawh kisai i lamtawp nading pen Zuauthu maw Thumaan thutak ahih lamtak phawk ciat ni.


url: =ZAM Thupuak :: 22 Dec 19 (ZSM kum 10 kibawl) :: ZOMI DAILY\nZAM Thupuak :: 22 Dec 19 (ZSM kum 10 kibawl)\nposted on 22 December 2019 at 12:49 pm Lomkholna: Malaysia, News, Refugee, ZAM, Zomi\nZSM kum 10 cin nuamtak kibawl thei\n16 December 2019 (Monday) ni-in ZAM Hall ah Zomi Genvai Kipawlna-Malaysia (ZSM) kum 10 cin meeting kibawl thei hi. Pawlpi siate leh Khua makai te hong kihel thei uh a, meeting kipat ma in itna annkuang um khopna zong kinei hi. Hun gelna sa om mah bangin sun 1:00 lian ciangin hun kem Sia Suan Za Kam in hun hong makaih to pah a kihel thei teng tawh “Hong dom sang ta” cih la sa khawm in hun kipan to hi. A zom ah Rev. Khen Za Dal thungetna tawh hun te kipan to hi.\nAban ah ZAM lutangpi Sia Kap Za Khup@Khuppi in thukong hon na leh vai muakna hong nei a, pawlpi siate, khua makaite maitang lah na hong nei hi. Tua ban ah “Malaysia leitang tungah kipawl khawm in na I sepkhop ciangin vai lianpi te tung ah zong kigual zo hi. Tua a hih manin mailam ah zong khut kilen in mapangin semkhawm toto lai ding hi hang. I pankhop sa na te tungah zong lungdam na lianpi kong pulak hi” ci-in hong gen khia hi.\nA ban zom in 2019 Zomi Idol Malaysia ah Second Runner Up hong ngah ahi Nu Lennu in lasak na hong nei in tua khit ciangin ZSM lutangpi Rev. Gin Khan En in ZSM tawh kisai in thugen na hong nei hi. “ZSM pen biakna siate makaih na mah tawh 2009 kum in kipan khia hi in tuni dong Pasian ompihna leh mapang khawm in I sepkhopna te hang tawh kikalsuan toto in kum 10 bang hong cing hita hi.\nHih kum sawm sungin Malaysia leitang tung pan hong nusia I mipih, sanggam laizom luang 287 bang kipham a, 2019 sung bekbek in zong luang 28 bang kipham hi. Hih bangin misi khat I neih ciangin han leitang I tansak zawh na dingin mimal 300 in member lutman RM20 hong kihel ciang bek in a cing zo a hih manin mailam ah zong a beisa hun te mah bangin pangkhawm in sem khawm ni. Hi te pen mapang khawm in I sep khopna hang bek mah hi a, hi bangin mapang khawm lo hi zenzen lehang I sanggam te hamsat dongtuak hun ciangin I vai puak hong hamsa mahmah ding ahi hi.\nAhi zongin mapang khawm in I sep khop ciangin vai hamsa pi te na leng zong hong zang mahmah suak hi. Tua ahih manin mailam ah zong a beisa mah bangin Pawlpi te, Khua kipawlna te leh mimal mahmah kipum khat in mapang khawm in nasem khawm ding in kong zawng phapha hi. Malaysia leitang tungah I mipih te sihna tawh I kipelh theih nang zong thungetna ah phawk in thungen khawm ni” ci-in hong gen a, ZSM thukhun puahphatna zong hong pulak khia hi.\nA zom ah Sia Joseph Tuan Sawm Tuangin sum sazian pulakna leh nasep zia te pulakna hong nei hi. Hong pai mimal tungah zong sum sazian te kihawm khia hi. Tua khit ciangin 2019 Zomi Idol winner Tha Sing in lasak na hong nei leuleu a, lasak khit ciangin Rev. Thang Za Cin in hong makaih in mipi khempeuh ding toin “I mawhna leh I dah na” cih la sa khawm in tua khit ciang in Zomi bup adingin thunget khopna kinei hi. Tua khit ah a kizom in Rev. Thang Do Khen I thupha piakna tawh ZSM kum 10 cin kikhop nuamtak in kizo thei hi.\n2020 ZSM -OB TENG\nPresident : Rev. Gin Khan En 017-3342760 CENTRAL COMMITTEE\nVice President : Pa Kam Sian Mung 018-312 2957 Rev. Pau Do Suum (ZCC) : 018-2629245\nGeneral Secretary : Sia Kap Za Khup 016-3838014 Rev. Kham Sian Lian (EBC- KL) : 011-21359265\nSecretary-1 : Tg. Thang Lam Cin 017-3791327 Sia Michael Zam Khan Khai (GGA) : 011-11358075\nTreasurer : Sia Tuan Sawm Tuang 016-2544 093 Sia Thang Lun Mung (ZAC) : 011-37387527\nAccountant : Sm Cing San Huai 017-282 4801 Sia Gin Hau Tuang (VLA) : 012-9793579\nAuditor : Rev. En Cin Pau 018-2551463 Sia Thang Dot Mang @ Sia Maamang : 018 2311365\nAuditor- 1 : Sia Daniel Vum Khan Mung 018-3983110 Sia Thang Zo Mung : 017-6636087\nAuditor- 2 : Rev. Timothy Pau Sian Piang 011-11448687 Pa Andre Kap : 014 3228108\n2020-ZSM ADVISORS Tg. Muan Khai (Tuimang) : 01123356850\nRev. Thang Do Khen : 011-62391996 Pa Lian Lam Suai (Suanghoih) : 01133294887\nRev. Dai Sim Mang : 016-6157573 Pa Gin Khan Mang (Suangzang) : 0111-1661560\nRev. Ngin Khat Thang : 010-4274567 Pa Thang Suan Piang (Tuithang) : 016-2543352\nRev. Thawng Khan Sut : 016-6443011 Sia Gin Tung Nung (Laaitui) : 016-5980160\nRev. Thang Za Cin : 012-6610046 Pa Thang Phian Mung (Thangnuai) : 017-6462086\nPa Thang Za Khai : 012-6212447 Sia Dongh Za Thawn : 017-2920827\nRev. Khen Za Dal : 018-2790869 Pa Suan Sian Sing (Tuitanzang) : 014-2449968\nRev. Thomas Thang Suan Piang : 018-3566881 Tg. Tuang Sian Mang (Mualpi) : 0111-4380436\nRev. Peter Dal Khan Lian : 018-2407634 Tg. Thang Deih Piang (Saizang) : 016-3182703\nSia Simon Pau Khua Muan Lal : 018-238-6204 Pa Pau Khan Mung (Sawbua) : 018-2282540\nSia Hau Thang : 016-2840189 Pa Do Pau (Pyidawtha) : 0111-7556459\nSia Suan Za Kam : 017-3610125 Pa Cin Suan Thang (Cikha) : 017-2295960\nUN AH APPOINTMENT KILA THEI :\nUNHCR zum ah mithak san na a lunggulh te in online pan in appointment kigen thei hi. Hih pen ei mimal tek in I om na mun pan in lak theih ding in hong ngelsak uh hi a, ahi zongin ei leh ei lak ding lem a salo te in I kipawlna ahih manin a thusau pi ding tawh gel khol ding kisam hi.\nTua ban ah hih appointment ngetna ah I zat Phone No. te pen khel thimthum loin hoih tak I zat ding kisam hi. Ei Zomi te sungah phone No. a nawh khel mahmah om a, tua bangin I khel leh UN pan appointment hong pia in hong sap ciang contact ngahlo in om leng midang supna hilo in ei mahmah I supna pi suak ding hi. Tua ahih maninzum ah I piak sa contact No. te it in kemcing ding zong thupi hi. Hih online pan appointment lakna ei leh ei a la nuamtein ; http://www.refugee-malaysia.org ci-in Google ah at leng hong suak pah ding hi.\nInnkuan lutpih nuam a ngah thei nailo te zong online pan in appointment kila thei hi. Ei leh ei a hih thei lote in zong kipawlna zumte pan zong nisim in kihih sak den hi.\nKumsim I neih ngei mah bangin Zomi Nam Ni muakna in I neih ZOMI CUP zong nasia tak mah in kibawl ding hi. Zomi Cup 2020 lutman pen team khat ciangin RM 1000 hidinga, Deposit RM 400 mah hiding hi. Champion a ngah te RM2500 + Cup + Medal, First Runner Up a ngah te RM1500 + Medal le Second Runner Up a ngah te RM1000 + Medal hiding hi. Ki mawlding ni pen January 24-28, 2020 (Sen kumthak sung)sung hi ding hi. Kimawl ding hun leh a mun te a hun zui in hong kizasak toto lai ding hi. Hih Zomi Cup ah Khua Kipawlna min bek tawh kilut thei ding a, pawlpi leh min dang tuam tuam tawh kilut thei lo ding hi.\n2020 ZSM LAIBU KINGAH TA HI :\nMalaysia zomi Genvai Kipawlna (ZSM) 2020 ading ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, a dah akap hun ah a khitui anulsak na hi gige hi. Hih ZSM ah member na lut na in nang a ding a pia na hikei a, panpihna akisamte a panpihna hizaw hi. A kisam khat I panpih na in Pasian deihna zong ahi hi. 2019 sungin zong tu ciangciang Zomi pih te luang (28) bang lei ah I tuh theihna in nang leh kei I pankhopna ahih bang mahin mailam ah zong mapang khawm lai dingin zong kong zawn phapha uhhi.\nPILVANG TAK IN OM SAWM NI :\nTuhun laitakin kimat kihen hong tam mahmah a, Malaysia kumpite in a gam sungah phalnalo tawh om mi tampi tak siangsak nuam ahih manin kimat kihenna hong tam to semsem ding hi ci gen khia khin uh hi. Mun tampi ah Oparasi lut kawi kawi ahih manin I omna ciat ah kidawm tak, pilvang tak in om ding hanciam ni. A thukin lua mahmah ahih kei leh vakvak kei zaw ni.\nA diakdiak in Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktoh na ah kiim leh pam zong hoih takin I et theih ding hong thupi mah mah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoihtak telpha in gamta ciat ni.\nWELCOME TO ZAM :\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang in thapiakna leh idea tuam tuam piakna nong neih na dingun kong zawn phapha uhhi.\nSezang khuami, Magwe Region, Salin ah mission sem a om Rev.Suang Za Nang in Malaysia hong zin sungin Zomi te a it a vei na tawh kizui in ZAM zum ah hong hawhin thapiakna leh ZAM zum pan san in Zomite ading thunget sakna hong nei ahih manin lungdamna I pulak khia hi. Topa’n siapa hong zat sak semsem lai ta hen.\nZEC-TALALLA LEH ZEC-MAHARAJALELA SANG PAN ZAKSAK NA\nZEC-Talalla leh ZEC-Maharajalela sangah a kah nuam sangnaupang te in 23-24, December2019 nite ah sang kiap thei ding a, 06 January 2020 ni pan in sang ah kilut thei ding hi.\nHih sang vai tawh kisai in telbeh nop a om leh Contact : Sia Pau – 016 359 2048, Sia Mung – 018 220 3513\nHong tung ding December 25, 2019 (Wednesday) pen Christmas ni ahih manin ZAM zum kikhak ding hi. December 26, 2019 pan in a ngeina om bangin kihong kik ding hi.\nHong tung ding December 25, 2019 (Wednesday) ni pen Christian te ading ni thupi khat ahi Christmas ni ahih manin UNHCR zumpi kikhak ding a, December 26, 2019 ni pan in a ngeina bangmah in kihong kik ding hi.\n1. Suan Sian Sang (Mualzang) IPR leh ACTS ah\n2. Kam Sian Khual (Vangteh) ACTS ah kibuai pih\n3. Eng Deih Pau (Pyidawtha) ACTS ah kibuai pih\n4. Ciin Bawi (Vangteh) ACTS ah kibuaipih\n5. Huai Kim (Buanli) Lourdes Medical Center ah kibuai pih\n6. Gin Suan Mung (Pangmual) IPR ah kibuai pih\n7. Dal Deih Piang (Kawlpi) Shah Alam Hospital ah\n8. Cing Lam Nuam (Haupi) Subang Jaya Medical Center ah kibuai pih\n9. Cing Lam No (Sakhangyi) PPUM ah kibuai pih\n1. Dal Khan Sing (Ngalbual) Kajang thong ah kimuh pih\n2. Thawn Tung Thang (Nahnuai) Maleka Immigration ah kivan pih\nZomite kimat kihen natuak zenzen uh leh hih phone no. te ah na hopih pah in. Nang adingin atawn tungin kiging sa in om den uh hi.\nZOMI TE ADING NASEP :Malaysia gam sung om Zomite nasepneilo in nasem nuam mahmah napi nasep zon nang a lemlote in ZAM zum ah hong dawp un. Zomite ading man ngenloin na sep kizon sak den hi. Contact – Sia Mamang – 018 231 1365\n1. Zomi Taangmi thungen pawl RM-50 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi bangin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: US Tulsa pan hongnusia Pa Gin Hau Thang (Tuilang) te pata 3 dahpihna\nNext: 2020 gambup kiteelpi omtakpi mahding hiam? ~ Bob Tuangpi\nMyanmar kumpi in Rohingya Muslim satte manta ~ TK Lian


url: =California ah Warehouse meikang hangin misi 30 cingta ~ TK Lian :: ZOMI DAILY\nposted on 5 December 2016 at 9:16 pm UTC+9:30 Lomkholna: News, Thangkhanlian, World\nDec. 5, 2016: California state sunga om Oakland sungah warehouse om dawl nih a sang pen Ghost Ship Artists Collective ten electronic dance music party zatna dingin zang uh hi. Hih van sengna mun pen 2330 local time Friday (0730 GMT Saturday) in mei in kang a, tu dong misi 30 kimu ta hi ci-in Alameda County Sheriff’s Department Authorities Sergeant Ray Kelly in pulak hi.\nHih meikat kipatna mun pen a dawl nihna hi a, pai khiatna ding mun (exits) nih bek nei hi. Tu dongin smoke detectors leh a puakthei van kimu nai lo ahih manin a kihal dingin ki-um lo hi ci-in Sergeant Ray Kelly in ci hi. Hutkhiatna nasem leh meiphelh ten inn dawl nihna mun neu cik sungah lut zo pan uh a, mun neucik tuahsiatna tuakte kizong thei pan hi ci-in ulian ten gen uh hi.\nInn dawl a nihna tung kicim in, dawl nihna pawl khat dawl khatna ah kicim suk ahih manin kilut pah thei lo a, inn sungah lut theihna dingin ki-at masa a, beel khai zangin inn cimte kipaai khia in mun neucik kizong thei pan lai hi. Mun neu cik sung a kizon’ theih pat hangin mi si tam kimu mahmah ta hi ci-in Ray Kelly leh Oakland Fire Department battalion chief Melinda Drayton.in gen hi. Melinda Drayton in lim takin a vekin a kizon theihna ding hun sawt la lai mahmah ding hi ci hi.\nHih van koihna mun katna omna lian pen Oakland sunga Fruitvale district sunga om Bay Area hi a, Oakland mun dangte sangin innsap man tawm zaw ahih manin Latinote tam teng mahmah hi. Sihna tuakte kum 20-30 mi vive hi a, news pawl khatin mi a tawm pen 40 kiim si dingin a upmawh thu gen uh hi.\nSource : Agencies/Aljazeera/ Thang Khan Lian\nPrevious: Alungluut huai Kawlgam politics ~ Khawm Pau\nNext: Italian PM in tawpding hingci ~ TK Lian\nThai kumpi tokhum in kumpi takding pulakta ~ TK Lian


url: =Thuthak Tomkimcing 20 Aug 2014\nA. Phil lei leh Kamdawn sumzeek ding.Tuithang gunlei tun a om Tongsial khua ah paitoh nading Phil lui leibawl na ding in Tein 2000 kiim khia cih in kamdawn Tedim ah thu thang hi. Tua tawh kizom thu in athu kikan ahihhang Myonee pan in mipi theihding in aki gensang in Nasem ding Leibawl leidawh ding Company te tawh kiho nalung ngulh zaw uh cih kiza hi. Hih Phillei bawl ding in abawl nuam nasem nuam Company te kituh zel uh ahihi. Zomite Khantoh ...na ding hong kipia zong in kisem theikim lo kibawl theisiam thei kimloHi. Ahizong khut mowl hon te nasep piak ding zong kisam cih mipi tungpan kiza hi.Lambu Engineer kua in makai in banghun sem ding a, baghun zong ding cih mikuihna ding Company te khua kha hun laitak cihi.\nB. Champhai paina lam pi khat kipuah ding.\nCingpikot khua leh Muallum kikal Gamgi lui acih na pan kipan Mualnuam B, Mualnuam A, Guasing khua khen Lentang mualdong Lampi puah ding thu om a, Lampi phuah hun ding akitheih nailo hang in Tedim khua Zomi neihsa Kazaitha Company te in in gam khantoh nading ahih nak leh sep nopna nei zo cih Tedim khua ah ging hiauhiau zo ahihi. Hih lampi tai kawk kua kim pha ding ahih ban ah ah leigil sitset 10 ft in bawl ding ahihi. Nasep nading sumbang zah tawh kisem ding cih kigen siang nailo ahih man in mipi tha lawpsak na ciang bek in athu kiza sak bek pan kigen hi.\nC. Tedim leh akiim ah Innthak kilamtam' Nasem te'n nitha khan\nTedim khuapi leh akiim om khua ta te ah leisan leh Suangte tawh innlam kitam ta hi. Adiak in Biak inn te Zum inn te, Ai tuam inn te ah Leisan leh Suang te tawh inn kilam ta hih man in Leisan ciang siam nasem mi kitawm na leh nasep tamloh na hang in Payan te in anitha uh khang sak uh cihi. Payan nasem Makai te nikhat in 13000 bang in sem ta uh a, anungzui te tul 7,8, 9, tulsawm ciangbang in sem uh cihi. Ahin zong Payan nasem te in gamdang nasep bang in ahun bit daak 8 sem kimzo taktak lo uh ahih man in Nasep nei te'n dinkhawlsak thei cih kiza hi.\nD. Meitei gun tuidaal pi pan bang na kisem ding.\nKalay myo tawh kineh Meitei gun tui daal pi 2004 -2005 kumpan in kipan ahihi. Tua kiim teng acre 4300 lou tui piak na in zong kizang khinzo hi. Tu in Meitei gun tudaal pi pan in Khuaphe meitha Megawatts 380 leh kumsim khuaphe meitha avangkim tehna 1903 Kilowatts kingah khiathei ding hi a, Kyats 131000 Million/ $ 152 Million bei in kibawl ding cihi. 2016-2017 kum ciang nasep zawh ding in gelna om cih khuaphe mei thusa pawl Union Minister U Khin Muang Seo in gen khia hi. Hih nasep na ah Sein Enterprises Development & Investment Chinna pan in China Harbour Engineering Company (CHEC)te'n sem ding uh hi. Gamsung pan in Meitei gun tuidaal nasem MEGA Resources Company leh Korea pan in HANSHIN Engineering & Construction te in sem uh hi napi in matunlo ahih man in 2014 July 19 ni in nasep gilo ci in kihawl khia cihi. Kisem kik mah leh zong Zogam sung ah ineih sa guitui kinop tuam nailo ding hilai tuak in thu ging khia hi.


url: =VANTUNG GAM TUNG DING KUATE HIAM?:Rev Dal Khan Ngin – FGA Tulsa\nVANTUNG GAM TUNG DING KUATE HIAM?:Rev Dal Khan Ngin\nJanuary 23, 2019 Comments Off on VANTUNG GAM TUNG DING KUATE HIAM?:Rev Dal Khan Ngin Zokam FGAIM\nANTUNG GAM TUNG DING KUATE HIAM? (Mt.7:21-23)\nVantung gam a tung ding kuate ahi tam? Tuiphumte maw, AGte maw, RCte maw, SDAte maw? Topa Zeisu in vantung a ka Pa deihna bang a gamtate bek tung ding ci hi. Topa Zeisu in vantungah tung lo ding a cih kuate hiam?\n1. Zeisu pen “Topa,Topa”a cite:\nZeisu pen Topa a cite Tapidawte i hi a, Tapidaw khempeuh vantung tung kim lo ding cihna hi pah hi. Zeisu pen Topa ci-a nisim a sam dente pen thungenngente zong hi a, thungenngente zong vantung tung kim lo ding hi. Pasian deihna bang a gamtate bek tung dinguh hi.\n2. Zeisu min tawh thuhilhte:\nPasian thu a gen thei khempeuh, Pasian nasem khempeuh vantung tung kim lo ding cihna hi. Tuhun ciangin Pasian thugen a siam tampi om a, Lai Siangtho sang a zawh manin Pasian nasem zong tampi om hi. Thugen siam pawlkhat, Pasian nasem pawlkhat vantung tung ding a, pawlkhat tung lo ding, ci hi. Pasian deihna bang a gamtate bek tung ding hi.\n3. Zeisu min tawh dawi hawlkhiate\nZeisu min tawh dawi hawlkhia tampi om hi. Zeisu in dawi hawlkhiat ding a vangliatna a piak, dawi a hawlkhia nungzui 12 lakah Judah Siakazuh zong kihel hi. Tua ahih manin dawi hawlkhia khempeuh vantung tung lo ding a, Pasian deih bang a gamtate bek tung ding hi.\n4. …Nalamdang bawlte:\nPasian in Egypt gamah gimna nam 10 a tunsak lai-in Mawsi bawl nalamdangte mah bangin Faro’ dawi aisanten zong bawl thei hi. Zeisu min tawh nalamdang bawl pawlkhat vantung tung lo ding hi. Pasian deihna bang a gamtate bek tung ding hi.\nTua hi leh, Pasian deihna bang a gamtatna pen bang hi a, Pasian deihna bang a gamta kuate hiam?\n1. Thukham a zuite ahi ding hiam?\nLai Siangtho sungah thukham zui a kisate pen Phazisete hi. Thukham 10 nen suahin thukham nam 613 suah uh hi. Hih thukham 613 teng zuih ding hanciam uh a, lengmasel nangawn sehsuah pia uh hi. Lampi ah ganhing khatpeuh a siklup khak ding kidawm uh hi. Thukham neuno khat nangawn zuih ding hanciam uh hi. Tua hi napin Topa Zeisu in “Vantunggam tawh na kigamla kei hi (Mk.12:34) ci hi. Tua banah “Tua Phazise-te sangin na gamtat uh a hoihzawk kei leh vantung gam na tung kei ding uh” ci hi (Mt.5:20). Tua manin vantung tun nading Pasian deihna bang a gamtatna pen thukham zuihna hi lo a, Pasian deihna bang a gamta pen Phazise-te hi lo cih kitel mahmah hi.\n2. Gamtat hoih a gamtate hi ding hiam?\nLai Siangtho in “Midik khat beek om lo, a hoih a gamta khat beek om lo” ci hi (Rom.3:10,12, Lt.14:3). “Note gamtathoihpen zong belpuansia tawh kibang” ci hi (Isa.64:6). Pasian in i gamtat hoihpen nangawn kihhuaisa a, Ama deihna bang a gamtatna’n hong sang zo peuhmah lo hi. Banghang Pasian in i gamtat hoihnate vantung tun nading Ama deih bang a gamtatna in hong sang zo lo hiam cih leh-\n(a) Mihing khempeuh mawhnei i hi a, mawhna tawh kipelh thei lo (Rom.5:12, 3:23). Mihing khempeuh mawhna kung i hi a, gamtat hoihnate pen a gah limci, a hoih hi lel ahih manin kuamah mawhna tawh i kipelh thei kei hi.\n(b) A hoihpenpen i gamtatna zong Pasian in kihhuaisa lel hi (Lt.14:3, Rom.3: 10,12, Isa.64:6). Aman hong sang zo lo ahih manin ongmat hong pia lo ahi hi.\n(c) Pasian pen lungsim ngaihsutna tawh thukhenpa hi (Jer.17:10). Mihingte in a pualam a kilangte bek mawhna khialhna’n kingaihsun a, Pasian in lungsim ngaihsutna pan thukhen hi. – Numei khat khialh nopna lungsim tawh a ente mawh khin (Mt.5:27, 28). – Duhhop huaihamna pen milim biakna (Efe.5:5) – Mi muhdahna pen mi thahna (1Jn.3: 15). Mihing khempeuh mawhna tawh kipelh thei loin i gamtat hoihpen zong Pasian in Ama deihna bang a gamtatna in hong sang zo lo hi. Mi khempeuh i mawhna thaman sihna thuak ding vive ihi hi (Rom. 3:23 ,6:23). Tuikia le tuikia kihon thei lo, a hon ding tuikia lo khat a kisap bang i hi hi. Mawhna tui sungah kia-in kuamah i kihon thei kei a, mawhna nei lo khat in hong hotkhiat ding i kisam hi. Tua manin Pasian in mawh nei lo, a Topa Zeisu Khazih leitungah hong paisakin, i mawhnate Ama tungah kisuan a, (Isa.53:5) i mawhnate hong puaksakin (Jn.1:29), mawh nei lo mi hong suak sak a, (2Kor.5:21), mawhna hang a daan khempeuh le mawhna thaman sihna hong thuaksak hi (Gal.3: 13, 1Pit.2:24).\nPasian a lungkimsak mi khat bek om a, tua pen a Tapa, Zeisu Khazih ahi hi (Jn.3:17). Topa Zeisu in Getasimani huanah “Nangma deihna bang hi ta hen” ci hi (Mt.26:39), “Ka Pa deihna bangin a gamta ka hi” ci hi (Jn.6:38). Tua manin Pasian deihna bang a gamta pen Topa Zeisu bek hi. A Pa deihna bang a gamtatna in eite mawhna thaman ahi sihna hong thuakna ahi hi. Pasian in Abiahang pen a gamtat hoihna hangin midik mi siangthoin ciamteh lo a, a upna pen diknain ciamteh hi (Rom.4:23-24). Tua mah bangin Pasian deihna bang a gamta Topa Zeisu kei tang dingin si hi, cih na up, na sanna pen Pasian in nang midik misiangthoin hong sangin A deihna bangin a gamta-in hong ciamtehin vantung a tung thei ding na hi ta hi, Haleluijah!\n(A gingin simkhia inla na lungsimtawng pan ki-ap takpi in) “Topa Pasian aw, vantungah Nang deih bang a gamtate bek tung ding ahih na tuni-in nong tel sak hi. Nang deih bang a gamtatna cih pen thukham zuihna le gamtat hoihna ahih loh lam zong nong telsak hi, ka lungdam hi. Vantung gam tun nading Nang deih bang a gamtatna pen ka mawhna thaman a si Topa Zeisu ka up ka sanna hi, cih nong telsak manin ka lungdam hi. Topa aw, ka mawhna hangin nang mawhlawh hong tawisakin ka mawhna thaman ahi sihna nong thuak sak a, na sisan manpha tawh ka mawhna khempeuh nong sawpsiangsak manin ka lungdam hi. Na dikna le na sianthona kei adingin ka sang hi. Ka Gumpa le ka Topa dingin kong sang hi. Tuni a kipan Na ta, Nang’ aa, Na innkuanpih ka hi ta a, vantung a tung thei ding ka hi ta hi. Topa Zeisu min tawh lungdam koin kong ki-ap hi, Topa Pasian aw. Amen!\nSource: Zangkong Awging Jan/2019


url: =Zomi GS nihte leh Malaysia Zomite holimna :: ZOMI DAILY\nposted on 11 February 2015 at 9:07 pm Lomkholna: News, Politics, Zomi, ZomiQuavadis\nGZA Genral Secretary Dr. Do Suan Mung in Simleivai (Politics) a thupitzia leh a piangthak khat in minamvai leh gamvai a nawl khin theih loh zia limtak in hong gen hi. Ama genna ah “Leitung tawn lo in vantunggam Direct in kitung thei lo ahihman in mihing khempeuh aa dingin Simleivai (Politics) pen a kimangngilh bawl thei lo thu khat ahihi” ci hi.\nHimah hi, ih biak Pasian mahmah inzong leitung mihingte hong vei in ih nuntaakzia hong puah pha nuam ahihman in khatbek a neihsun a Tapa Zeisu leitungah hong sawl suk tangial hi. Politics thupi lo hi leh Pasian in a teeltuam Israel mite a makaih dingin makai picing, gaalkap hangsan leh kumpi liante na pia lo kha ding hi.\nMalaysia gamah Chinte pangbel Zomi kipawlna khat leh nih a om hangin Unau innkuan minam khat ih hihna a bei hi tuan peuhmah lo hi. Pu Gin Kam Lian cih mah bangin ei Zomite Chinte sungah khat leh nih ih va kihel kiau zelna hangin Chinte in phattuamna na ngahngah uh a, ei ngah ding bel tu ciangciang om nai lo hi cileng kikhial lo kha ding hi.\nPu Gin Kam Lian in “Satan a kikim ding kimlai hong kikim loh ciangin a kilungkim lo hi” na ci hi. Human Rights violation ih cih pen tua hipipen lo ding hiam? Zomi tawh ih dinna Party ZNC/ ZCD phungvuh in, tui helloh Zomi teng Zomi min tawh ih kipawlna, tulaitak leh mailam hun ding ih geelkhopna Zomi Zumpi ZAM (Zomi Association of Malaysia) pen ih hihtheih zah in thapia in thungetsak tawntung ni. Zo Sunni pa’n Itna tak tawh, Francis Lamthang (Zomi Quavadis)\nPrevious: Rev. Dr. A. Roy Medley to visit Chin State\nNext: Thucinh thutang (M)


url: =Kim Tuang mangpha khakna ~ Rev. Thang Van Lian :: ZOMI DAILY\nKim Tuang mangpha khakna ~ Rev. Thang Van Lian\nposted on 16 May 2022 at 2:21 pm Lomkholna: Dahpihna, News, Thangvanlian\nKim Tuang, gam leh minam ading na naseppih lawmte sung pan kua hiam teng in phamna ningtui hong tulh un teh, cih nang um ngam ngei lo mate.\nKim Tuang, kikhen thei lo minam khat hi hang ci-in Siamah Dim Lun Mang kithah lai bang lungphona ah nang makai keei mate. Ahih hang kuaten na ngawng hong tan ding, cih nang um ngam ngeilo mate.\nKim Tuang, selung va bang a pil, milun kiciten na khetul guipite tem tawh attanin na sa hong sem nenin mei tawh hang keu ding uh, cih nang bek hi lo kuaman um ngam ngeilo mate.\nKim Tuang, na luang hong kivui ni dong nang hong thatte in na lutang sel cip lai ding uh, lutang om loin hong kivui ding, cih nang um ngam ngeilo ding mate.\nKim Tuang, na itte mah in a hing laipi mah temtawh hong at laitak na nungah nang gum dingin kua teng hong kipan ding, cih na mitkha ah a banbanin mu ding napi cin ni za val dong hong kidak koih lel ding, cih nang um het lo ding mate.\nKim Tuang, Zomi vai-in mulkim het loin nang thautawi lo khat hong bawlsiat laitakun tua hong bawlsia leh hong thatte mah na khualluatnate amau thei het lo mai ding uh mate.\nKim Tuang, kum 100 val bang Zomi Khristiante tangthu ah a piang ngei nawn lo mulkim huai leh lipkhap huai tual thahna nang tungah hong tung ding, cih nang bek hi lo amau a support mite in zong um ngam ngei lo ding uh mate.\nNang bang khangno gam vai thumu, hangsan leh veina nei khat galhiam tawi lopi gal man sa man bangin a om uh teh a meidawi luat zawk man uh hi, cih amaute kiphawk tuan lo mai ding uh mate.\nLaizom melmate khutlum tawh mulkim huai takin kha na kiat ni hi ta leh ni 142 sung na luang hong kiselcip sung ahi zongin na luang hong phumna uh pan la khia in lam khang ken ah hong paih ding uh, cih nang um ngam lo ding mate.\nNa luang hong kipham ni leh hanah dai na tan ni-in na it na ngaih, na muan na suan, na lamet mahmah lawm hoih teng kim kei si uh e, ci ngel ni teh mate!! Khuamial sung i tun laitak eima lim nangawn in hong taisan hi mawk a maw.\nKim Tuang, na luang tungtang ah hong delh pah ziahziah ding a na muan miteng gelkhia diamdiamin a om uh leh zong lamdang sa kei in! I Topa in nang hong gelkhiatsan ngeilo ding a, nang adingin thuman thukhenna lakkhia ding hi.\nKim Tuang, Topa Pasian in nang adingin thuman hong khensak ding a, na sisan takna leitang bek hi loin nipi khapi leh khuazing khuavakte in nang adingin Pasian mai ah teci na pang ding uh hi.\nKim Tuang, lungnuamin na pai in! Na veina leh na lamet Zogam Zomi mabante a zom dingin khangthakte kil bang hong khang ding uh hi.\nMore: ZRA leh Siamsin vaitawh kisai Kim Tuang ii Pulakna\nKim Tuang, nang a tawldam ta hi cia maw. Paisa na it na zuapa leh na it na ngaih tampite tawh kimu nucia maw. Migilote a kimuh nawnlohna mun thau suang a ukcipna leh mipi paulam a siatna bawlte om lohna mun Topa’ angah tawldam in maw. Rev. Thang Van Lian\nPrevious: Deal Making leh Zogam masuan\nNext: Breaking news: Texas Sang kikapna ah sangnaupang 18 leh Sangsia 1 si\nMeeting paizia (2) ~ J. Thang Lian Pau\nMyanmar Bible Society panpihna sumkhak ding hanthotna\nSingapore Zolia te dinmun nong theihpihding uh


url: =Khansau nading lampikal 7 :: ZOMI DAILY\nposted on 18 January 2016 at 12:15 am Lomkholna: Article, Health\n1) Lungsim dai (kha muang) takin om hihiat ding:\nA lauthawng (khamuanna neilo) te a tha kiambaih hi. A baihlam a, a muthei, a gelthei telungmuang in cidam hi. Positive vive in mu thei in.\n2) Hong panpih ding lawm hoih nei in:\nNa vangik hong dawn thei dingte tungah ngaihsutna vangik tepulak inla genkhia in. Lawmlegual hoih tawh kikhawl inla, a piang nate tungah lungkimbaih sawm in. Ulenau kimlepam tawh kizom diamdiamte a khansau hi.\n3) I mut khamsak ding:\nNa lupan tungah na ngaihsutna a tawldam nading in la ngaih nono ngai in, lup hun ciangtan in manman in zang in. I mut baihna ding laubu simna, exercise bawlna zong hoih mahmah hi.\n4) Nekledawn pilvang ding:\nI pumpi in vitamin A,C,E le selenium dat te akisam phadeuh ahimanin hih vitamin a om mehteh mehgah te nek den ding ahi hi. Sa, singgah theipuam akisam bang a nekna in cidamsak a khansauna zong ahi hi.\n5) Exercise bawl den ding:\nNikhat minute 30 le atamzaw deuh bawlden in. Lamsiau, tuipek, setbing sik nate zong cidamna ahi hi. Nang ading a lemzawzaw bawl den in. Exercise bawlna in i cilesa nosuaksak a, a bawllote sang’ khansau cidam zaw uh hi.\n6) Zongsat hoihlo te phiat ding:\nZu tamdawn luatna le zatep na in i annek vitamin omte susia bekthamlo in hong zawngkhal sak lai hi. Na zongsat hoihlo te phait lecin ni (30) sungin na tha hong hat, hong hoih pah ding hi.\n7) Nuihmai hiauhiau den ding:\nResearcher te cidam khansau na ding nuihna kisam mahmah ci in hong thukim ta uh hi. A maigum, a nui ngeilo te hing keu ngeungau uh hi. Nuihna le maitaina in cidamsak hi. A lem bangbangin nuihna tawh kisai video te zong et zel ding le laibu sim ding leh ciamnui siam lawmlegual neihding kisam hi.\nPrevious: Zomite Malaysia gamah i nuntakzia ~ Nang Khan Pau\nNext: Itna bucing (Margarete Gawtier) Part 2


url: =Kum 300 minam ~ Dr. Siambawi :: ZOMI DAILY\nposted on 17 March 2018 at 8:03 pm Lomkholna: Article, Siambawi\nMyanmar gam, saklam le nitumna lam mualtung a om amau le amau Zomi, Zotung, Zophei, Laizou, Laimi, Khomi etc cih minam te khempeuh pen CHIN minam te ci in in Myanmar gam leh International ah kiciamteh hi.\nAmau gam pen mualtung gam hi a Kawlmi te in a mau Mualtungmi te zong ci uh hi. Lokhawh nading, sumbawl nading in hoih lo hi. Leisung pian namanpha te zong kimu lo hi. Tua a hih man in, hih minam te pen Kawlgam sung minam lian 7 lak ah sumlehpai ah a zawng zaw te ahi uh hi. Pilna siamna leh kumpi nasem te ah zong Myanmar gammi tuamtuam te tawh tehna in tawm no bek om uh hi.\nTuhun le hunluithu\nTuhun ciang in, globalization tawh ki zui in, leitung kikhelna tuihual pi hang in, thukizakna te manlang mahmah in, mi te khantoh na, gamdang te khantoh na te in hih minam te kiang ki zel hi.\nA mau a uk te a hi, gamuk te ii minam neu te tung a abawlna, khantoh loh luatna, nuntaak haksatna, zawnna te in, amau gam sang nuntaakna anuam zaw, mundang gamnuam te ah va pai in, nuntaakna thak va zong uh hi.\n20 Century ma, hunluilai in a minambup, agambup a uk taktak om lo in, khua le kuam tawh ki zui in UKPI a ki ci te in uk uh hi. Minam min tak tak zong a minambup un a kician in nei lo uh aa, a om na mun te min, innkuan min (or) beh min te pen a mau ading ataangpi min te uh a hi hi. British khutsung pan Myanmar gam suahtaakna a ngah zawh a ki pan in a mau minam bup le a gambup a uk pen thunei Kawlmi, Myanmar gamuk te ahih pah hi.\nAmau ii History tak tak pen 1800 khit pawl ciang dong bek lai tawh limtak in kiciamteh thei hi. Tua ma thu pen (historical point of view) pan kua mah in thei cian zo lo hi. A mau om na mualtung aa khua te a tam zaw pen 1900 khit ciang a ki phut pan ahi hi. Aneih uh Mualsuang te zong kum 100 kiim vi ve a tam zawhi. Ganhing lim te pahtawina aihna te tam pen hi.\nAminam bup uh ading in, Khuadopawi pen a thupi pen hi. Amau minam ni February 20 nisim 1948 pan in kibawl kibawl a, pawi thupi pen a hi hi.\nLeitung pusuah cilna le khuamuhna\nHih minam te in, khualzin gamvak uk te hi lo in, a mau omna mun ah nuam a sa thei te uh hi. British te in Kawlgam a uk hun lai tak, WW I a piang ciang in British te le apawl te ading Galkap van te puading leh gal hang in a sia khua te puah kik ding in amau minam te ki sap na pan in leitung tuipi gal apai khia ngei uh hi. Nitumna gam te pan Pasian nasem te in a mau mun a tun na te pan in hih minam te leitung in thei pan hi.\nMissionary te bawl sak Roman Alphabet hang in lai anei uh hi. Tua lai pen 1910 kiim pawl in na nei thei uh hi. Kum 2008 dong, tua lai ki bawl phatna, puah phatna om lo hi. Lai a neih cil un, a mau gam tek ah tan li ciang dong ki sin sak hi mah ta leh, kum 2000 khit a ki pan a mau lai kisinna tawm sem sem in a thei thak khangto tuan lo hi.\nHualpi na sepna le Thupingaihsut Nate (values)\n1930-1950 hun sung in zanggm lam pan sing a pua ngei ngai uh aa, a om na ding inn te uh a bawl uh hi. Hih hun sung ah, tha hat pasal te kuan khia uh aa a gam uh ciak kik uh hi. Hih hun dong, “taksa thahatna” pen amau minam sung ah a manpha pen thu a hi hi.\n1950-1975 hun sung in Galkap sung lut uh aa, a uk te sawl bang bang in a luangkham dong in na a sem uh hi. Tunglam te i sawltak hoih, a kuhkal te na hih uh aa, Kawl te in sawltak ding in a pakta mah mah uh hi.\nHih hun sung in “Tungsiah te piak Za le thu neihna” in a mau minam sung mithupi pen te, mimanpha pen te in ciamteh uh hi.\n“Taksa thahatna” in “Tungsiah te piak Za neihna” mun pia in ki nawl khin aa, minam bup pan veng le paam ciang ah kia suk hi.\nHih hun sung in, innkuan bup in tunglam thunei te sawlna, koih na mun mun ah tuan in, a tanu a tapa te pen minam dang te lak ah a khangkhia uh hi. 1980 khit ciang in galkap nasep pan tawp uh aa pawl khat te a gam uh ciah in, pawl khat te in a mau gam pua lam mun tuamt uam aa sumzong in pai kawi kawi uh hi.\n1975-1990 hun sung in suangmanpha to ding in Phakant le suang pian na mun te ah a pai ngei ngai leu leu uh hi. A tamzaw in, gamtatna hoih lo te leh nattun (Malaria) ngah uh hi.\nHih hun sung ah, a om khin sa “Taksa thahatna” pen mangthang sak ta uh aa, a om khin, “Tungsiah te piak Za neihna” le “Zangmi te bangin Hauhna” in a mau manpha a sak pen thu te lak ah hong ki hel beh ta hi.\nHih bang thu te hang in, a mau minam sung ah PILNA ki zel zo lo hi. Pilna nei lo, mizawng, minasem te na hi uh hi. Zawnna-Pilna neihlohna cyle sung ah a awkcip uh hi. 1990-2000 hun sung in Malaysia le gamdang pawl khat ah sum zong ding in kuan ngei ngai leu leu uh hi. Innkuan sung aa thahaat pen te pai khia uh aa, a innlam uah sum a puak kik uh hi. Hih hun sung mah in, a mau gam pan Kawlgam khuapi te ah dam dam in a lal lal uh hi. Kum 2000 a khen khit pawl a ki pan in leitung gamlian pi te bel ding in kuan khia leu leu uh hi. Adiak diak in kum 2002 a ki pan in gamlian ta bel ding in ki kuan khia ngei ngai uh aa 2008 dong zong hih vai mah a khang penpen a hi hi.\nHih hun sung in, tha-hat pen te bek hi nawn lo in, numei, naupang, nupi, papi, innkuan bup in zong ki khin uh hi. A mau gam ah, a om tawm sem sem in, kawlgam mun tuam tuam ah ki thehthang, leitung mun tuam tuam ah ki theh thang a hih man un, a kampau te leh a lai te, a ngeina te uh, a mau teengna gam ten’ luah in, hun tom no sung ah, a mau pau leh lai te a khangthak te un limtak in, zat cing in a thei nawn lo uh hi. Amau gam pan a khang khia khangual te in kicing tak in a theih lai hang, khangno naupang te nam dang te pau le lai te thei zaw un enpi zaw ta uh hi.\nA khangthak te un, Pau ah, a mau om om na gam mi te pau mah nuam sa zaw uh hi, enpi zaw uh hi. A Lai uh a theih taktak nawn kei uh hi. Amau tuallai te a simnuam kei uh hi. Amau lai tawh ki at thu zong tawm mah mah hi. Amau lai tawh ki gelh thu te in zong, Biakna thu leh minam thu bek bek a hih man in, naupang le khangno te a tam zaw in sim nuam lo uh hi.\nLa zong amau kam in limtak a nei nawn kei uh hi. Amau kampau tawh ki phuak la te sang, namdang te kampau tawh ki phuak la te, a khangno te un ngaih sa zaw uh hi. Tua tawh ki zawitawn in a ngeina te uh zong a thei nawn kei uh hi. A thei te in zong tua ngeina te nuam sa nawn lo uh hi.\nGam le minam vai khuamuhna\nGamvai, minamvai tawh ki sai muhna ah, abei sa, khanglui hun lai in, amau sung ah khua-pih lungsim, tanau, beh-lungsim ciang bek na nei man uh a hi man in, tu dong mah khua leh beh ciang tawh na sem thei pen uhi. Amau minam min te pen a mau ading a gol pen te a hi hi. Tua ahih man in tua min tawh kipawl na te phuan uh hi. Amau ading a golpen mun a hih man in, tua min sung mah ah buai un, tua sung aa a mipih te uh tawh thu leh la piang uh hi. Tua a hih man in mi a tawm mah mah hang un, a ki thu tuak lo minam te a hi uh hi. Theihkician neih lohna, tuahkhak thu te hunlui(history) ah aneih lohna uh, muhna toina uh hang in kilemna ngah zo lo uh hi.\nAminam sung uah, khang sawn a hau a om lo uh hi. Lo khawh losiah, khangsawn in na sep khat bek a sem te zong a om lo uh hi. “A vekpi phialun 1st generation” vive a hih na uh tawh thumuh na zong tawi, tom mah mah hi.\nKhuapih, kampau, beh ki bang te ciang bek a lungsim uh tungzo a hih man un, tua sung ciang bek aa ding thungaih sun uh aa tua tan ciang bek a sem zo uh hi. “Khua leh tui, beh leh phung” lungsim puak nei uh a hih mah bang un, pau le khua ki gamla a sanggam te pen, sanggam a cih uh hang in sanggam lungsim tak tak in ngaih sun zo lo, ki it zo lo uh hi. A itna, a deihsakna te un, a suahna khua le mual te kan tan zo lo hi.\nTu hun in, a minam buk phial in Christian te a hih uh hang in, a mau upna sang a mau ii a lungsim lui te mah in uk zaw lai ahi man un, minam sung ah kilemna ngahzo tuanlo uh hi.\nGamdang pai khiatna, pilna neihlohna, thutheih lohna, zawnna (poverty), lungsim neuna (inferior complex), gamvai lam ah tei lohna, thukhat bekbek tung ah ding-cip-na cih thu te in AD 2008 hun laitak hih minam te lim, hih minam te dinmun a hi hi.\nMailam hunthak ding te ah\nAtung aa thu te tawh ki zui in hih minam te pen, huntomno sung in a nuntaakzia uh hong ki khel pahpah ding hi. A theih khak loh kaal un, A sawt lo kum 30, AD 2040 kiim ciangin, a khangthak te, Kum 1-30 sung te ii 90% val in a ngeina te uh a thei nawn kei ding uh hi. Kum 80% val in a lai uh thei nawn lo ding uh hi. 50% val in a pau uh a thei nawn lo ding uh hi.\nTu zawh kum 60, AD 2070 kiim ciang in, a minam bup ii n a ngei na thei lai 1% bek om ding hi. A ngeina te uh kizang nawn lo in laibu sung bek ah om ding hi.\nA lai a thei lai 10% bek om ding hi. Hih laisung ah Lai Siangtho leh Biakna labu sung a lai te leh minam itna ki gelh lai te tampen ding hi.\nA lai a thei lai 30% bek om ding uh hi. Tua te pen kum ham te hi ding uh aa, amau a sih uh ciang in a mau te tawh a mau KAM PAU, LAI, NGEINA te ki a kivui, mangpha ki khak khawmpah a hi hi.\nLeitung ah hunkhat lai in om ngei uh aa, tu hun ciang in a manthang khin minam tam pi na om khin uh hi. Tua bang thu te pen hih bang hun ah a tam sem sem ta hi. “Kum 2000 hun lai a ki pan in, ni 14 sim in language khat ta mangthang ta hi.” ci in UNESCO in gen hi.\nBang hang in mangthang uh a hi hiam?\nAlai uh kepcing nang’ khantoh nang’ platform om lo. Alai uh tawh sum ki bawl thei lo. A lai uh taw degree ki ngah thei lo. Nisim thukizakna nei lo uh. A la le ngeina te uh pen pawilakna bek ah ki zangh. Nisim nuntaak na ah ki zangh nawn lo. A kampau te lak ah namdang te kammal te manlangtak in a mal a mal in hong lut sem sem.\nAmau pen namneu mimal a tawm te a hih man un, nampi te lak ah lungneuna (inferior complex) a tam zaw in nei uh hi. Amau le amau ki en neu. Amau le amau sang namdang te pi muh zaw uh hi. Amau le amau ki lem lo uh hi.\nHih thu pen a hang (factors) tam pi tak om ding hi. Minam lian pi pi te a mangthan na uh a hang pen mipil tampi ten, kumtampi hunla aa na kan khin uh hi. Huihpi, meimual, tui in tuum, zinling hang in na mangthang uh hi. Gal te in zo in a vekpi ua sila in bawl na hang in mangthang uh hi. Anek tuidawn ding haksat na hang in ki khen, ki theh thang uh hang in mangthang uh hi.\nMinam te a manthan na hangtampi tak a omhang laigual khat bek tawh siangtak in ki at thei aa tua in, “Amau te in hun kikhelna tawh ki zui in kikhel zo lo a hih man un, hunkikhel na in amau te mangthang sak hi.” “They can not change according to the changes in out side world, so they become the victim of changes.”\nAD 1800 khit ciang in a ki thei khia minam khat, amimalbup un MINAM khat in ding man lo in, GAM nei man lo in, KUMPI nei man lo in, AD Kum 2100, a ki theih zawh, kum 300 ciang in a hih leitung pan a mangthang kik khin ding minam te a hi ding uh hi.\nHih lai gelh ciang in emotion te a hi itna (love), deihsakna (wishes), lunggulhna (desire), lametna (hope), lainatna (passion) khat zong a ki hel lo hi. Tua hang in apua lam mi khat mun pan (3rd Person) in ki gelh hi. Atung a thu te bang in, piang ta hen, hi ta hen cih deih kaih ngaihsutna zong hi lo hi.\nKum 2008 hun lai tak, Kawlgam le leitung thu luanzia te en in i mailam kum 100 sung ading lungngaih kholna bek hi. Tg. Sian Nun Siam (3rd MBBS, Mandalay)\nPrevious: Malaysia, Kajang vengsung aom Hotel khatah Myanmar pasal khatin numeikhat dawtlum\nNext: Vondeih Kep Ding – 137 (Dimno’ Pa)\nDonghu MP says\nDr. Siambawi ii Marn deih ing. Nong khak thei diam?


url: =Muanpu leh Manno – 21 ~ Hau Za Cin :: ZOMI DAILY\nposted on 10 September 2015 at 6:24 pm Lomkholna: Article, Hauzacin\nMuanpu leh Manno – 21\nKha li a cin zawh ciang Muanpu in travel document ngahta a, Manno tawh kituah dingin Bangkok ah Lengtonghoih Vanleng tawh a lengto diaidiai hi. Bangkok vanlengtual a tun ciang Manno, Manno nu leh pa leh a sanggam teng, Bangkok ah meltheih om kha tengin na dawn uh a, Manno in a u Muanpu ading puan laisan a puak pen vanlengtual kongkhak hong pusuak ciang na baat pah in Bangkok phalbi khuavot huihdam nung hiauhiau a phawk nawnkei pah hi.\nTg. Muanpu in a it mahmah a ngaihno Lia Manno a khut neel mikmek pan len in a liangko ah a khut ngato in a khut langkhat tawh a nunglam pan kawicip in themcik vei a kawicip a, Manno nu leh pa in en ngamlo in a paam a mawtaw pei 3 nei pai khawng peuh lungdamna khitui luang pilhpelh in a en kheem uh hi.\n“Hong maisak in maw ngaihno, kong it Manno aw”\n“U Muanpu, kei mawhna hi zaw. Nang pen pasal na hi a, hong ngai zong tampi om thei mah hi. Ken hong ngai lua ka hih manin kong hehsan a, ka cinat lawh liang hi.”\n“Kei ginatloh na hang bekbek a natna, gimna na tuakte hong hehpih lua ing Manno. Kei thuak hizaw leh utsi ing, nong maisak zo diam?”\n“Ken hong maisakzo ing u Muanpu aw……. [a khitui hong luang leuleu a, Muanpu in a ip sunga mainul lakhia in Manno khitui luang keuhkeuh a nulsak hi]”\n“Ka nu sisa hong thokik bangin ka ngaihsun hi. Manno, kong it ngaihno aw, simleitung bei dongin nang bek kong it den ding hi…. lungkham ken…. ken hong it ka hi aw….”\n“Lungkham ken u Muanpu aw, kei nanga dinga hong kipia khin hita ing. Ka vekpi in nanga bek hizo ing…. [lungdam manin Muanpu biangah khitui hong luang leuleu a…. Manno in a puanza mong tawh a nulsak hi]\nTaang Muanpu leh Lia Manno te zaha ki it leitungah om thei nawn ding hiam! Ki itna thu kimop cim theilo in Bangkok khuapi sung a vak kawikawi uh a, leitung khempeuh amau aa bang ahi mai hi. A ut uh leh nui in a ut uh leh kap uh a, lungkhamna cih limlim a phawk kei uh hi. Khangkhat nungta ding ciatciat a hampha tuam uh hi.\nKum khat kivei manlo in Lia Manno zong US khuapi Los Angels vanlengtual ah leitunga vanleng hoih penpen Singapore Airlines te vanleng A380 tawh hong tusuk diaidiai a, vanlengtual paikhiatna kongkhak mai ah a it mahmah a u Taang Muanpu in Rose paak hoih penpen tawh na muak in lungdamna khitui luang kawm in kipom in kinam uh a, leitung i khualzinna gam hi cih mawngmawng a phawk kei uh hi. Paradise dang a thei tuan kei uh a, hih sanga nopzaw leitung dang a om ding zong phawk tuan kei uh hi. Muanpu mawtaw thak liklek tawh vanlengtual pan a inn dong uh saiha dial tunga tolh bangin kikhawh hialhial uh a, a mang maw a tak maw cih zong tello phial in inn a tung uh hi. Inn sungah Muanpu in a ngaihno duh leh deih nek theih namkim na koih khol a, it leh ngaih lawm leh gual hong paikhawmte tawh lungdam maitai in a khawlkhawm uh hi. Khangkhat nuntak ciatciat ding mi hampha hina uh e maw!\nMuanpu in a nasep nuamsa takin sem a, Manno in zong a u Muanpu lungdamna ding leh a duh a deih a kima inn dima koih in hun lui, nun lui a phawk nawn kei uh hi.\nHun hong pai in ni leh kha te hong thak zel a, zing nino hong suak in, khapi te hong de zel a, kum hong kivei in Zomi khuado leh lawm annekte hong tun ciang Muanpu leh Manno zong thupha tampi a saan lak uh pan tu leh ta hoih kibehlap a, Manno nu leh pa hong tung thakte tawh hun sim kum simin lungdamna a lian semsem hi.\nMi khempeuh in itna kicing lungnopna ahihna thei in Muanpu leh Manno te ki it kingaihna thute a suut cim thei kei uh hi.\n– BEITA –\nPrevious: ZIUSA makaihna tawh Washington D.C ah lungphona nopci tak leh picing takin ki zo thei\nNext: Lamka News Update (10 September 2015)


url: =Tulai Thuthang (03 Aug 2016) ~ Pu Thangboi :: ZOMI DAILY\nTulai Thuthang (03 Aug 2016) ~ Pu Thangboi\nposted on 3 August 2016 at 7:30 am Lomkholna: Myanmar, News, Thangboi, World\nMi Kihtak Huai 11 Kiman\nKawlgam nitumna lam ahi Rakhine state aa a million aa sim apha kawlte’n Bengali acih amau leh amau Rohingya akicite’ kipawlna lak ah aminthang pen ahi RSO = Rohingya Solidarity Organisation te’ makai khat July 31 ni in kiman ci hi.\nBangladesh kumpi in amat nop mahmah khat ahi hih RSO makai minthang khat ahi Salaul Islam leh apawl mi 11 te pen Border Guards Bangldesh (BGB) te’n kawlgam leh Bangladesh gamgi Cox’s Bazar ah man uh hi ci’n BD News 24 in gen hi.\nHih matthuak mi 11 lak ah Bangaldesh MP (member of parliament) khat leh Saudi Arabia mi khat zong kihel ci hi. MP pa’ min pen Abdur Rahman Bid hi aa Saudi pa’ min pen Ahmud Al Saleh hi.\n“Mun tuamtuam ah bomb khawng puak kham sak ding in mipi a buaisak ding aa kaikhawm uh hi” ci’n BGB ulian khat ahi Md Abdul Mazid in gen hi.\n2005 kum May kha ni 7 ni in Zangkong mitam mahmah na mun 3 ah bomb apuahkhap khit a sawtlo in Bangalesh gam bup ah nai 1 khat sung in mun 500 val ah bomb puak kham aa tua asukham te pen hih RSO te’ khutnuai aa nasem te kici hi.\nAmerican te’ Zudah Siakazoh/Judas\nFederal Bureau of Investigation = FBI ah ulian khat ahih ban ah electronic lam asiam mahmah khat ahi Senmi khat in Sen kumpi’ aa ding in thukan (spy) asepsim lam August kha ni 1 ni in New York federal court ah genkhia hi.\nAmah pen Sen mi American gam mi hihna angah khat ahi hi. 1997 kum pan kipan in FBI ah nasep kipan aa thusimte theih khuan (top secret security clearance) angah khat zong ahi hi.\nSengam aa om amah tawh kizom printer lam azuak company khat tung tawn in FBI thusimte puak den hih tuak hi. Tukum December kha ni 2 ni ciang in thu khenna thuak ding aa kha 27 sung gilbem sung ah a om kul kha thei ding hi. A min Kun Shan Chun hi aa kum 46 phata hi.\nKawlgam ah Credit Card kizangh ta\nJuly kha 28 ni aa kipan in Ayeyarwaddy Bank te’n Credit card leh Debit card piakhia ta uh aa AYA Universal Credit/Debit Card ci uh hi.\nHih card te pen kawlgam mun tuamtuam aa MPU =Myanmar Payment Union tawh akizom mun khempeuh ah kizangh thei ding aa leitung gam 160 val aa amau’ kizop pih UPI tawh kizom POS leh ATM te ah zong kizangh thei ding ci hi.\nKawlgam ah kha khat sum lut Ks 150,000/- pan atung siah na neih nak leh hih Credit card siauh theih ci hi. Sum khol takei leng zong ki siau thei ci hi. Card te pen Planinum, Gold, Silver cih bang in nam 3 om ci hi.\nPhone Matpong Tin Kul Ta\nKawlgam ah mobile phone sim card te matpongtin (sim card registration) bawl kulta ding ci hi.\nThein Sein hong kahma in kawlgam ah phone tammanh mahmah hi. Thein Sein hong kah khit ciang in company khat in “ko zuak khuan hong kipia leh tul 5 in zuak ngap ung” hong cih giap aa kipan in Thein Sein te a kellu phum teng uh hong kidawk in thangpai lua uh ahih man in Ks 1,500/- tawh deih zahzah lei theih ding in hong bawl giap uh hi.\nTu’n bel matpongtin bawl loh liang pen gam leh lei aa ding in lauhuai sa uh hiam ah 2017 kum March 31 ni ma aa bawl hamtang kul ci hi. Tuani ma in matpong ki tin lote ki zanghsak nawnlo ding ci uh hi.\nMung Laan Thang/Thangboi\nPrevious: Vondeih Kep Ding – 38 (Pau Khan Kap)\nNext: Dahna Pulakna: Mangpha Tg. Langh Sawm Kim @ Kimpu Kum (37)


url: =Russia te galvanleng khat kikapkhia, ahawlpa zong ki kaplum :: ZOMI DAILY\nposted on 4 February 2018 at 5:10 pm Lomkholna: News, Russia, Sawltak, World\nRussia te ii galvanleng khat zanni Saturday ni in Syria gamsung ah ki kapkhiatsak hi ci’n Russian State-run News Agencies te’n genkhia uhhi. Russian Ministry of Defense te’nzong Su-25 Warplane kici galvanleng khat hongki kapkhiatsak hi ci’n gencianna neikhin uhhi.\nState Media Outlet khat ahi RIA Novosti te pulakna ah tua galvanleng pen Northwest Syria, Idlib Province sungah aki kapkhia ci uhhi.\nTua Russian Warplane pen “al-Nusra Front Fighters” akici te ii thuneihna, ukcipna kuamsung ah Militants te’n akapkhiat uhhi ci’n RIA Novosti te’n genkhia uhhi.\nRussian Defense Ministry te genkhiatna ah tua Su-25 Warplane galvanleng pen aki kapkhiat khitciangin ahawl Pilot papen vanleng sungpanin pusuak khiamanin vanleng kiatna ah Pilot pen silo cihi. Ahi zongin vanleng akiat khitciangin al-Nusra Fighters kici galkapte’n nakapthuah ahih manin, tuate kapna tawh tua Su-25 Warplane ahawlpa pen siveve hi.\nVideo: Russian plane shot down in Syria\nTua kuamsung tengah phu kilakna, kidona hangin Militants galkap 30 valbang siding hi ci’n Russian Defense Ministry te’n genkhia uhhi.\nTASS Report pan akizakna ah tua Su-25 Warplane pen aki puakawikawithei Portable anti-aircraft missile system kici galvanleng kapkhiatna tawh aki kapkhia hi ci’n genkhia uhhi.\nMore: Sengam ah Flight Attendant numeikhat vanleng tungpan in kia in a awmguh kitan\nAmukha Witness te genkhiatna ah hih Russia galvanleng ahawlpa, Pilot papen avanleng akikapkhak ciangin vandawn panin Parachute tawh lengkhia cihi. Anuai atuksuk ciangin akhut sungah Pistol khat puakawm himahleh, Free Syrian Army Fighter kici galkap tetawh kituakkha ahih manin, tuate’n na kaplum uhhi ci’n genkhia hi.\nIdlib Media Center te’nzong hih galvanleng aki kapkhia, akitamzan Photo te khahkhia uh a, athem nennen in kithehzak zihziah hi. Sawltak #zomidaily\nPrevious: The Hupogrammos ~ Dim Lun Zam\nNext: Yangon International Airport ah 2017 kumsung khualzin anawk mi 5.92 Million pha\nUS leh a pawl ten Syria ah mipi 28 kaplum nawn\nGovt order removal of Christian cross in Hakha


url: =US Police te’n vanlengsung panin Passenger khat taalkaihkhiat leuleu :: ZOMI DAILY\nposted on 28 September 2017 at 4:39 pm Lomkholna: News, Sawltak, USA, World\nUS Police Officers te’n vanlengsung panin Passenger khat taalkaihkhiat leuleu uh ahih manin, tulaitak Social Media ah kimawhsak mahmah leuleu hi. Southwest Airlines vanleng sungah aveisa Tuesday ni in thupiang ahihi.\nTua Passenger numeinu in vanleng sungah ui 2 aki lutpih amuh ciangin vanleng nasem Crew te samin, ganhing tawh kakihua, Allergic kanei ci’n genkhia hi. Tua ahih manin hih ui te vanleng sungah tuangsakkei un, hemkhia un ci’n gensak cihi.\nAhi zongin tua numeinu in ganhing tawh akihuatna Allergy aneihlam pen lahtheihding bangmah laidal Document neilo hi.\nTua numeinu pen ganhing tawh kihua ing acih ciangin vanleng nasem te’n vanlengsung panin paikhiat saksawm uhhi. Ahi zongin amahpen paikhianuamlo a, tua ciangin Airlines Crew te’n palik te sam uhhi. Tuaban in buaina akipan ahihi.\nPolice Officers te’n tua numeinu pen vanlengsung panin akaihkhiat laitak Video kizaih in, YouTube ah ki khahkhia ahih manin, Netizens tampitak in hih buaina vaipen mukhapah uhhi.\nVideo sungah tua numeinu pen vanlengsung panin hepkhiatsawm uh a, Officer khatin amaipan kai, anungpan khatin sawn cihbang in thagum tawh hepkhiat sawmmawk uhhi. Tua numeinu pen kumnuam hetlo a, ka bombi tolhkhia ci’n bawlzelphot, tuakhit ciangin Police Officer te’n pummatzel in ki kaikhia vanvangeuh uhhi.\nTua numeinu in amahleh amah “Professor khat kahi ci’n genkhia a, hong khoihkha kei un ci’n awnglala himahleh palik te’n thudonlo in mancip tinten uhhi.\nVideo: Southwest Airlines passenger dragged off plane after complaining about dog allergies\nHih numeinu in ui leh ganhing tetawh kilemlo, Allergic nei ing acih manin, vanlengsung ah tuangsaklo in palik te samin thagum tawh aki hemkhia himawk hi. Ui ki hemkhialozaw in, mihing kihemkhiazaw hi. Mihing sangin ui thupi kisazaw ahi maidiam 🙂\nHih numeinu pen Baltimore panin Los Angeles azinsawm hi a, azingciang apa ki atding, Surgery kibawlding ahih manin, vanlengsung panin akumkhia nuamlo cihi. Tuaban ah hih Southwest Airlines vanleng lobuang, Los Angeles zuanin alengding vanleng adang tuanitak omnawnlo ahih manin, azingciang apa Surgery kibawlna ah omnuam tentan ahih manin, vanleng sungpan akumkhia nuamlo kici hi.\nRelated: United Airlines te’n Passenger khat taalkaih khiatgawp ahih manin mipi so ngeingai\nTukum April khasung inzong United Airlines te’n Chicago ah pasal khat vanlengsung panin taalkaihkhiat uh a, anakbang siluang neinailiang hi. Tua kaihkhiat athuakpa pen Asian gammi khat ahihtawh kineubawlna ci’n ki ngaihsun a, United Airlines leh Police Officer te kimawhsak mahmah hi. Nungdiak inzong Georgia sanginn huangsung ah palik te’n sangnaupang khat kaplumziau uhhi. US Police Officer tezong….. Sawltak #zomidaily\nPrevious: EU gamte’n Africa leh Middle East panin Refugee mi 50,000 laksawm\nNext: Malaysia meileng lampi huangsung ah pasal khat lutsim in tawlkhat khawlcipsak\nUpna leh Kammal (4) ~ Rev. Fr. Damian Dal\nMalaysia ah leibat haulua pasal khat Bukit Bintang inndawn pan lengkhia in si


url: =SDA MISSION CORRUPTIONS PUAHPHAT HUN. i. ~ MUC\nSDA MISSION CORRUPTIONS PUAHPHAT HUN. i.\nAdmin 11:38:00 PM Articles, Conference Pianna thu, SDA mission Corruption\nTUUCINGTE LEH TUUTE.\nPawlpi khempeuh in amau bulphuh a tawm-atam neiciat uh hi. Tua upna bulphuhte i saan manin Jesu kineizo takpi hi, nuntak tawntungna hong pia zo hi, ci-in um ihi hi. SDA pen ih Pawlpi hi-a upna bulphuh kiptak kinei hi. Hiteng omlo-in Lungdamnathu bucinglo hi. Hih Lungdamnathu taangko nangin sumpi tuamtuam tawh kihuh hi. Lungdamnathu taangkote cialna ahi hi. Tua bang naseemte pen Pasian in Tuucing minvawh se hi. Tuucing kammal i zak phetin bangzahin midik tuak, bangzahin lungduai-in thuakzo leh kilawm, bangzahin tuute hehpihin khoi leh kilawm, a gaalte nangawn bangzah ciang thuakzo a, bangzah ciangdong mawhmaisakzo leh kilawm cih, lungsim sungah hong pusuak pah zangzang hi.\nPawlpimi ihih kimciat hangin tuu le keel om hi. Taangkung leh tanghumkung om hi. Tuucinghoih leh tuuvunsilh ngia om hi. Honkhatin a ki-om hangin namnihin kikhen tawbntung hi. Tuu leh Keel ih khen theihna dingin Tuukhumna buuk bang hiam, cih tel masak kul in ka um hi. Tuukhumna-buuk pen mihingtelam zum leh innpi gennuam hilo hi. Jesu pumpi tawh a kikim upna ahi, Fundamental Beliefs tungaa kingakna, omkhopna gennuam hizaw hi. Eite dinpih Pawlpi pen Denomination tungah kingalo hi. Fundamental Beliefs tungah kinga zaw hi. Church member khempeuh mipumin omkhawm theilo ahih hangin, upna sungah pumkhatin ki om tawntung hi. Member te pen Organization makaite tungah kingalo-in Jesu tungah kinga zaw hi.\nTua ahih ciangin Pawlpi pen thunih-in kikhen thei hi. Khat pen Muhtheih Pawlpi [ Visible Church ] hi-a khat pen Invisible Church [ Muh theihloh Pawlpi ] ahi hi. Muhtheihloh Pawlpi member sunga om khempeuh pen gupna taang theilo dingte ahi hi. Muhtheih Pawlpi memberte pen gupna ngah tawh a ngahlo tawh kihelzau hi. Pawlpi member hihna bektawh gupna kingah lo hi.\nLaisiangtho sungah Pasian Pawlpi a cih ciangin Denomination gennuam hilo hi. Jesu kamsungpan a pusuak thumaan-thutak sungaa kigawmna gennuam ahi hi. Tua upna nakhahsuah matengin koikoi ah na om zongin,khatguak nahi a, mihonpi a na om zongin, kuamah tawh kithuzaklohnamun gamsimthamah na om zongin, ngapi gilsung natung zongin, Pasian Pawlpi mi nahi hi. Pasian Pawlpi pen thuthukpi hi-a leitung kipawlna bang bek hilo hi. Upna kiptak nalet laiteng Pasian tanu-tapa nahihna pan kuaman hong lakhia theilo ding hi. Vantung innkuan tawh kizom den nahi hi.\nJesu in, " Keimah in tuukhumna kongkhak kahi hi, " a cih ciangin, Denomination zumpi kongkhak nasak khak ding lauhuai hi. Vantungah Pasian leh Jesu pen eite biakinnpi hita ding hi. Jesu tawh na kizop laiteng vantung biakinnpi kong khak aa lutlut nahi hi. SDA upna Fundamental Beliefs khotak a nalet laiteng, Jesu tawh kizom nahi hi. Hih upna pen laibu aa kitawi mawkbek hilo-in Khasiangtho hong sukkhakna tawh Jesu limsun a kinungta ding ahi hi.\nTuu leh Keel a khendingkua?\nLeitung mihing tuu leh keel khennuam aa hong kipan ngamte haang kasa mahmah hi. Topa Jesu bek ii septheih ahi hi. Jesu lo a seemdang a omleh Blasphim mawhna palsat ahi hi. Pasian bang aa kibawl Biakinn sungaa tupa nasep ahi hi. Anti-Christ kha bek ii sepngam ahi hi. Keel khenkhiathun pen Jesu hong paihun bek ciang ding ahi hi. "Tanghum leh taang pokhawmsak un, " ci hi. Kuapen tanghum hi a, kuapen taangkung cihpen leitung mihingte khen theihnam hilo hi. Pawlpi a neupen panin GC president dongin tuu leh keel khenna tawh kipelh kuamah omlo ding uh hi. Tuu leh Keel khenna pen leitungbup aa thupiang ding ahi hi. Union officer te leh UMM siate tuu leh Keel khen ding aa hong kipat ngangtang pen SDA taangthu sungah thulamdang mahmah hi-in ka um hi.\nPawlpi dinpih thukhunpi nam-2 om hi. Khatpen pawlpimi suah ciang aa kisam upna bulpi teng a hi hi. Kamsangnu omlai a omsa upna-27 hi a, khatvei diak a hong kibehlap khat zong om hi. Membership suahna dingin hiteng saan kul phot hi. Memberhoih suahna dingin hitengmah tawh thapia-in kihanthawn hi. Hi upna tengmah tawh kisukip hi. A ummite aadingin zuihhaklo thamlo-in hong lungnuamsak mahmah se hi.\nSDA doctrines pen ama-munah zang leng nuntakna khuavak leh nuntakna lampi hi-a, Jesu tektek tawh lamtonkhawm ihi hi. Lampimaan tawnte pen lunggimna leh patauhna tawh kipelh hi. Ih zatsiam keileh Legalism paizia hipah lian hi. Pharisees dinmun hong tun pah hi. Samsiatna tawh kizom hi.\nMatt 23: 1-36:\nVantung paina lampi aa kibawl pen Biakinn kongkhak tawhkalhna upadi hong suak hi. Gaalkapbu power tawh Pasian Pawlpi i veh sangin Pasianthu mahtawh veh leng tuucinglim suunzaw buang hi. Upna-thukhunte pen Palik thukante upadi zat banga zatding hilo hi. Churchboard pen thukhenzum hilo hi. Khagup khiatna bord ahih ding thupi hi. Pawlpi thanemte thusit a, church mannual sihsan a hawlkhiat pen Pasian ngimna tawh kilehbulh hi. Upna thukhunte pen thanemte saatna ding a kibawl hilo hi. Khuavaak lakding hizaw hi.\nMipilgam Conferece Pastors te in thanemte hawlkhia ngeilo uh hi. Thunget sakin tha pia hi. A hawlkhiatte pen doctrines langpangte bek thupiseh-in hawlkhia hi. A langpang ahihkei ngal leh zuunding puahding bekin ngaihsun lel uh hi. A langpangte nangawn saupi hunla-in hilhhilh phot hi. Pasian in nusiabaih lua teh, a cih lohna dingin hilhilin vehveh hi. A zawhzawh het keileh thungenin paikhia pan hi. Khat veivei amathu aa paikhia khin hizaw a, hunsaupi la a, kho hizaw thei hi.\nA paikhia nuamlopipi aana tawh ih nilkhiat pen Pasian ii ngimna leh gupnathu tawh kilehngat sinsen hi. Thamlo-in Biakinn nangawn phallo-in tawhkalh lailai cihpen, Christian tatsia tua tungkan omlo ding hi. Nidang Khamtung SDA sia semmasa sia Phung Kai in, Pawlpimi nungtolhsa mite simding Sabbth-school lesson tasakin pia ngiatngiat hi. Tuhun aate leuleu in, Quartery nangawn lasak nuamlo uh hi. Conference deihte sabbath biakinn hong pai khakleh ci-in singkhuahtawh pang dingin Laisiangtho sangnaupangte cial uh hi. Hih Laisiangtho sangnaupangte in Christianity bang a cisin zen tam, ci-in kangaihsut ciangin adeihna katelzo nawn kei hi.\nPulpit tungah Pasian hoihna kipulaak nawnlo hi. Jesu in mawhneite hong itna kipulak lo hi. Hehpihna leh mawhmaisaknathu kitaangko lo hi. Moses langpangte dantuahna thu ngentang gen uh hi. Gupnathu ngainuam aa hong hawhte awnkhiankhianin ciahkhia uh a, hong kilakkik nawn lo uh hi.\nSDA Pawlpi nasep leh Organization ii ngimna pen Lungdamnathu longal a dang omlo hi. Jesu hoihna gengen dingin Pawlpi kiphut ahi hi. Tua Lungdamnathu hilh dingin naseem kicial hi. Sumpi tawh nungta uh hi. Tua sumpi pen Pasian kiang atun ding kisam hi. Lungdamnathu taangko na, khamangthangte kaihkhopna dinga kizang sumte pen Pasian kiang tung ahi hi. " Hih a neupen tung aa nabawl thupha khempeuh keitung aa bawl nahi hi." ci hi. Tua ahih ciangin Lungdamnathu hangin sumpi kidong a, Lungdamnathu hangin Pawlpi kiphut hi. Tua sumpi a zekkhia taktak pen Union mission/Conference leh local mission/local conference te hi a, naseem siate kiguai ahihi. Mikhemnpeuh in amaute nasepzia mitsuan uh hi. Pasian aading a piakkhiat nate kizatdan munuam uh hi. Tuute tawh a kizopzia munuam bek lo-in a khum a kha ciamnuam uh hi. Tuucingte ahoihte in a mul meetin pia uh hi. A nawi sukin nesak uh hi. Tuute cidam a, tuucingte zong vantung daitui tawh kidiah pihpiahin thupha ngah uh hi.\nTuucing hoih keileh nawizu kang hi. tuumul pulhin met ding omlo hi. Tuute kikhen hi. Namsau tawh a delh hangin tuute kiangpanin a ngah ding piasan khatzong omlo hi. Sawbua B ah pawlpi kiphuhma-in Sia Malsawma leh Sia Biakliana tawh crusade kabawl uh hi. Mawtawlam gei ahih ciangin a paisuk a paito in hong nawk hi. Maandat mai-ah motor khat hong khawl hi. Mikhat hong tuakhia-in Ks 75 dalnih hong pia hi. Kawl Budhistte ahi hi. Pasian Lungdamnathu taangkote Pasian in guaksuak sak lo hi. An ngawlsak ngeilo hi. Milim biate naleng an pia dingin sawl hi. Sia Biaka in, " Pu Siangha nen na kanthawh chuan, cawmeh tuitak kan ei thin," ci ngei hi. Tua ahih ciangin sumpi kipuaklo khawng kua kisam hiam? Kha mittang tawh enleng kitel mahmah lel hi.\nCorruption nasia tektek.\nLeitung pen sia mahmah ta a, Pawlpi pen leitung tawh tonkhawmin paipai hi. Ki-ukna Upadi hoihnagamte hoih zawdeuh a, ki-ukna hoihlo gamte sediak pah hi. A zawdiakin Communist gam leh Socialist gam ahi Dictator Leadership omna khempeuh genzawhloh zah dongin siahuai mahmah hi. GC Administration Officers te mitpil sitset leh lusu a, amau naseemte buaina kantel kawmkawmin a tuute uh vaanding kisam hi. Thukante in corruption nasiat zia lehamaute bangtawh zindo uh hiam cih zong theih huai hi. Tuhun ulian muakna leh pahtawina khempeuh vantungin deihpih kimlo kha ding hi. Khalam makai om ding a, silehsa bekmah tawh a kidim makai zong om ding hi. Khalam makai ahite in leitung position leh letsong tuamtuam sangin khamangthang hong khual masa zaw ding uh hi. Constitutions leh Bylaws tawh khamangthang hong zonglo ding uh a, Uncoditional Jesu hong itna bulphuhin hong zong ding uh hi. Organization in sumtawh a kiguai naseemte omzia hong telmuh mahmah ding uh hi.\nPawlpi hong thahaat semsem a, kumpi tawh kibang tektek hi. Makaite in a tokhom nuam hongsa tektek hi. Tua tokhom tawh kikhen ding ngaihsun zo lo uh hi. Dictator lungsim hong lut hi. Kha manphatna hong kiam a, leitung aana hong uang semsem hi. Seveth-day Adventist ki-ukna sungah power lianpen leh thuneihna saangpen General Conference hilo hi. Union mission/coference, local mission/conference hilo hi. Church pastor zong hilo hi. Local Church te ii Church Board ahi hi.\nPawlpimi khat suahna dingin Churchboard thukimna kila hi. Paihkhiatna dingin Churchbaord mattawh kipaikhia hi. Churchboard in upna bulphuh sihsanin Pawlpi khantohna leh gualzawhna khempeuh semkhia hi.\nPawlpimi suahna leh lakkhiatna pen localchurch tungah kinga hi. Professional of faith tawh ahizongin tuiphumna tawh ahizongin kila thei hi. Pawlpimi muhna ah mihoih ahihleh a gaalva pan aa kawkawk mawk ding hilo hi. Taangthuluite sihsanin kinial theilo hi. Tuni a Jesu leh ama kizopna tawh kisai zaw hi.\nPawlpi kiohuhcilin Pawlipi makai dingte pen thu-ummite khutngakna tawh ordained kipia hi. Mi a kicin semsem ciangin ordained ngahsate in mithakte khutngak pia uh hi. Khalamthu ah President, Secratary, Treasurer te in aana neilo uh hi. Thu-um mite tungpan a Ordained kipia Ordained Minister te pen khalam thuneihna saangpen ahi hi. GC in Pawlpi ngimna teltaklo, zangsiamlote sittelna neilo a, makai ding a aana a piaklaiteng Pasian pawlpi pen khalamah deih banglo ding a, leitung business kipawlna bangbek hiding hi.\nNidangin Pastor khat US pai hong ciah hi. Yangon Central Church ah thuhilh hi. US pen khalam hoih hetlo hi, eikiangmah hoihzaw, ci-in ciltuikai zenin gen hi. Hilai katun ciangin nahi deksuai lo hi. Ki-aapzawh zia, Christian nuntakzia khempeuh nasia lua kasa hi. Kawlgam taw panin Kachin gam dong kaphaklohna omlo hi. Kikhai lua mai hi hang. Khatveivei keiguak kiho-in, " Hau si, pil si, hizah aa nuam gam, khalam ei sang a hoihzaw pek sawnsawn, hampha si e, " kaci ngaungau thei hi. Tua siapa in kitelhun sung politic tawh kinawk ziahziah GC kikhop khawng bek mu hi-in ka um hi.\nKawlgam Conference zong Pasian in hong nusia ngeilo ding hi. Mungno in, " Ngah ngei kei nuteh, " acih pen tulaitak makaite kamsungpan a zakthu zong hi ding hi. Pasian in hun a sak ciangin lumlet zawhloh neilo hi. Pasian in hun a sak ciangin a dalzo ding leitung ulian khatzong omlo hi. Tuni dong hong dinpih Pasian in atawntung hong dinpih ding hi. Kiim leh paam ense lo-in Tuucingmangpa hong kilatni dong phunlo taulo-in ih ngak ding hi. Tua ni ciangin Conference ten Pasian naseem zaw mawk mah ei, Topa hong piak lawpna leh hanna manpha si e, kici ding hi. Mission te sangin Conference a kicite tuucing hizaw mah ei, naci ding uh hi.\nGulpi bangin pil unla, vakhu bangin guneilo-in om un. Laisiangtho lei-ah khia ngei kei un. Lungdamnathu tawlnga lo-in gingsaksak un. Tuucing mangpa hong kilat ni ciangin, " a diktat naseempa" cihna gualzawhna lukhu hong kikhu sak ding hi.\nThang Siangh. zogampalp@yahoo.com\nArticles Conference Pianna thu SDA mission Corruption